title: Karl Granit

text: Granit pääsi ylioppilaaksi Kuopion lyseosta 1876 ja suoritti insinööritutkinnon Polyteknillisessä opistossa 1880. Hän oli koulutukseltaan koneinsinööri, mutta hän opiskeli lisäksi Helsingin yliopistossa filosofian kandidaatin tutkintoa varten ja valokuvauksen lisäksi hän harrasti muitakin kuvataiteita.


title: Karl Granit

text: Kuopion seudun maisemakuviensa ohella Granit on tunnettu Lappi-aiheistaan vuosina 1882–1884 tehdyltä meteorologiselta tutkimusretkeltä Sodankylään ja Inariin. Myöhemmin Granit keskittyi kuvaamaan paikallisia maisemia, asumuksia ja ihmisiä. Karl Granit kiersi 1880-luvun loppupuolelta vuoteen 1893 saakka kuvaamassa osaksi samoilla paikoilla kuin ajan tunnetuimmat valokuvaajat kuten I. K. Inha ja Daniel Nyblin: Kuopiossa, Nilsiässä, Maaningalla, Heinävedellä, Vaajasalossa ja Rautalammilla ja kuvasi maisemia muun muassa Kuopion Taivaanpankolta ja Pisalta.


title: Karl Granit

text: Granit kuoli 36-vuotiaana keuhkotautiin. Hänen veljiään olivat kunnallisneuvos Bruno Granit-Ilmoniemi ja sukututkija Eeli Granit-Ilmoniemi.


title: Veli-Pekka Laitinen

text: Veli-Pekka Laitinen (s. 30. lokakuuta 1976 Hämeenlinna) on suomalainen jääkiekkoilija, pelipaikaltaan puolustaja.


title: Veli-Pekka Laitinen

text: Laitinen pelasi kaudet 1993–1997 HPK:ssa, mutta pääosin kuitenkin juniorijoukkueessa. Syksyllä 1997 mies siirtyi Vaasan Sportiin pelattuaan sitä ennen HPK:ssa 3 ottelua SM-Liigassa.


title: Veli-Pekka Laitinen

text: Kaudeksi 1998–1999 Laitinen siirtyi Pelicansin miehistöön ja oli nostamassa lahtelaiset SM-liigaan. Laitista pidetäänkin Lahdessa yhtenä parhaimpina pelaajahankintoina ikinä. Mies kehittyi Lahdessa nopeasti ja nousi heti SM-liigankin huippupuolustajien joukkoon.


title: Veli-Pekka Laitinen

text: Kauden 2000–2001 alkupuolella Laitista vaivasi kuitenkin ikävä vamma, mutta tästä toivuttuaan sama vahva tahti jatkui Pelicans-puolustajan otteissa. Kauden päätteeksi Laitisen tehotilastoon kirjattiin lukema +14 joka oli ylivoimaisesti joukkueen paras.


title: Veli-Pekka Laitinen

text: Kesällä 2002 Laitinen siirtyi Ruotsin Elitserienin Brynäsiin. Kaksi kautta riittivät Laitiselle ja tämän jälkeen mies palasi lähtöruutuunsa Hämeenlinnaan, jossa kuitenkaan kausi ei alkanut kovinkaan kaksisesti ja vaikeudet jatkuivat läpi kauden.


title: Veli-Pekka Laitinen

text: Kausi 2005–2006 oli Laitiselle ja HPK:lle mestaruuskausi ja se sujui myös Laitisen osalta paremmin. Mies oli joukkueen tärkeimpiä puolustajia koko kauden.


title: Veli-Pekka Laitinen

text: Hienon kauden jälkeen HPK halusi jatkaa palveluitaan Laitisen kanssa ja he sopivat Veli-Pekan kanssa vuoden jatkosopimuksen. Kaudeksi 2007–2008 Laitinen valittiin HPK:n kapteeniksi, mutta koko joukkueen suoritus jäi pettymykseksi. Seuraavalle kaudelle Laitinen ei löytänyt seuraa, ennen kuin teki lyhyen sopimuksen Ruotsin HV71:n kanssa. Laitinen kuitenkin palasi pian Suomeen, tällä kertaa Rauman Lukkoon jossa pelasi kauden loppuun.


title: Liisa Peltonen

text: Liisa Peltonen (s. 31. toukokuuta 1975 Hyvinkää) on suomalainen näyttelijä, joka muistetaan Maalaiskomedioista. Liisa Peltonen on palkittu Aku-patsaalla.


title: IF Finströms Kamraterna

text: IF Finströms Kamraterna (IFFK) on jalkapalloseura ahvenanmaalaisesta Finströmin kunnasta. Seuran miesten edustusjoukkue pelaa Suomen neljänneksi korkeimmalla sarjatasolla Kolmosessa, jonne se putosi kaudeksi 2009. Tosin nykyään miesten edustusjoukkue pelaa nimellä FC Åland, koska joukkue on yhteinen Sunds IF:n, Hammarlands IK:n ja IF Framin kanssa. IFFK on IFK Mariehamnin jälkeen Ahvenanmaan toiseksi menestynein jalkapalloseura voitettuaan muun muassa Ålandscupenin useita kertoja. Seuran kotikenttä on Markusböle. IFFK:n ehkä tunnetuin kasvatti on Daniel Sjölund.


title: IF Finströms Kamraterna

text: IFFK pelasi 1960- ja 1970-luvulla muutaman kauden (1965 ja 1968–1971) Suomensarjassa, joka oli tuolloin toiseksi korkein sarjataso. Silloin seura oli kiistatta maakunnan ykkönen.


title: Ed Starink

text: Eduward ”Ed” Starink (s. 17. joulukuuta 1952 Apeldoorn) on alankomaalainen muusikko, joka tunnetaan parhaiten syntetisaattorimusiikista tehdyistä cover-versioista, joita hän teki vuosina 1983–1998.


title: Ed Starink

text: Starink on myös itse säveltänyt musiikkia ja on julkaissut seitsemän syntetisaattorialbumia, joita löytyy myös hänen "Synthetiseur - les plus grands themes 4,8,9,10,11 ja 12 levyiltään ja lisäksi myös synthesizer greatest sarjan levyiltä on muutama hänen teoksia. Starink aloitti jo varhain pianon soittamisen ja on lähinnä oma-aloitteisesti kiinnostunut eri instrumenteista. 1965 ollessa vain 13-vuotias hän soitti The beach boys bändin taustalla Hammond urkuja lisäksi David Bowien taustalla hän on myöhemmin soittanut syntetisaattoria. 1970-luvulla hän soitti Gamma-nimisessä jazz-rock-yhtyeessä kitaraa, bassoa ja pianoa poikkihuilua sekä Hammondia että syntetisaattoreita. Yhtye ehti julkaista kaksi levyä "Alpha" vuodelta 1973.


title: Ed Starink

text: Hänen ensimmäinen syntetisaattorilevynsä oli "Cristallin" vuodelta 1981, josta tehtiin myöhemmin vuonna 1991 uudelleen soitettu "Retrospection"-niminen albumi, joka sisältää myös hänen vuonna 1983 tekemiään kappaleita ja jonka aiheena on George Orwellin romaani "Vuonna 1984".


title: Ed Starink

text: 1980-luku on ollut hänelle tuottoisinta aikaa sillä omat sävellykset on jäänyt vähemmälle ja keskittynyt muunlaiseenkin musiikkiin kuin syntetisaattorimusiikkiin. London starlight orchestra ja singers oli suuria kokoonpanoja jossa hän oli mukana myös tuottajana. Syntetisaattori musiikki teki vasta jalansijan 80-luvun lopulla. Toinen ja vähemmälle huomiolle jäänyt albumi "Inner spirits" julkaistiin vuonna 1985. Albumi sisältää myös Orwellin "1984"-kirjasta kappaleen "Julia 1984". Vuonna 1993 hän julkaisi kaksi albumia, ensimmäinen "Seasons" ja toinen "The Synthfony album", jonka viimeinen kappale on sama kuin Seasonsinkin, mutta sovitus on erilainen. Vuonna 1996 Starink julkaisi "Digi-lite"-nimisen albumin, jonka kappaleet ovat osittain vanhoja uudella sovituksella. Samana vuonna ilmestyi "Flush"-niminen single, joka sisältää kaksi aiemmin kuultua kappaletta uudelleen sovitettuina. Starink muutti studionsa Hollannista Etelä-Ranskaan vuonna 1998. Starink on tekemässä uutta albumia nimeltä "Universum".


title: Ed Starink

text: Starinkin omat albumit eivät ole koskaan olleet kaupallisesti menestyneitä. Eikä täten hänen nimensä ole saanut tunnettavuutta vaikka hänet tunnetaankin taiteilija nimeltään Star inc., joka on hänen studionsa. Esim. synthesizer spectacular ym. vähemmän huomiolle jäänneissä teoksissa lukee kannessa synthesized By star inc. muttei hänen omaa nimeä. Täten hänet tunnetaan paremmin star inc nimellä, kuin Ed Starink.


title: Chris Drury

text: Christopher Ellis Drury (s. 20. elokuuta 1976 Trumbull, Connecticut) on yhdysvaltalainen entinen ammattilaisjääkiekkoilija, pelipaikaltaan keskushyökkääjä. Hän edusti vuonna 1998 alkaneella ja vuonna 2011 päättyneellä NHL-urallaan neljää eri seuraa, Colorado Avalanchea, Calgary Flamesiä, Buffalo Sabresiä ja New York Rangersiä.


title: Chris Drury

text:
Drury pelasi NHL:n runkosarjassa 892 ottelua, joissa teki 615 tehopistettä, 255 maalia ja 360 syöttöpistettä. NHL:n pudotuspeleissä hän pelasi 135 ottelua, joissa teki 89 tehopistettä, 47 maalia ja 42 syöttöpistettä. Hän voitti urallaan kerran Stanley Cupin, Colorado Avalanchessa vuonna 2001, toimi kahden eri seuran, Buffalo Sabresin ja New York Rangersin, kapteenina ja palkittiin vuonna 1999 vuoden tulokkaan palkinnolla Calder Memorial Trophylla. Hän on myös kaksinkertainen olympiahopeamitalisti.
Ennen NHL-uraansa Drury pelasi vuodet 1994–1998 Bostonin yliopiston jääkiekkojoukkueen Terriersin riveissä Hockey East -yliopistosarjassa. Hän oli voittamassa kahta Hockey Eastin mestaruutta, vuosina 1995 ja 1997, ja myös yhtä NCAA:n (yliopistosarjojen kattojärjestö) mestaruutta, vuonna 1995. Drury, joukkueensa sisäisen pistepörssin kärkinimi kausina 1996–1997 ja 1997–1998, palkittiin Hockey Eastin vuoden pelaajana vuosina 1997 ja 1998 ja Hobey Baker Awardilla NCAA:n vuoden pelaajana vuonna 1998. Lisäksi hänet valittiin muun muassa kahdesti Hockey Eastin toiseen tähdistöön (vuosina 1996 ja 1997), kerran Hockey Eastin ensimmäiseen tähdistöön (1998) ja NCAA:n mestaruusturnauksen tähdistöön vuonna 1997.


title: Chris Drury

text:
Drury sai NHL-varauksen vuonna 1994, kun Quebec Nordiques varasi hänet numerolla 72 uusien pelaajien varaustilaisuuden kolmannella kierroksella. Hän aloitti NHL-uransa neljä vuotta myöhemmin Colorado Avalanchessa (Nordiques siirtyi Denveriin vuonna 1995) riveissä. Drury oli tulokaskaudellaan, kaudella 1998–1999, NHL:n eniten maaleja tehnyt tulokaspelaaja ja toiseksi eniten pisteitä tehnyt tulokas seurakaveri Milan Hejdukin jälkeen tehtyään 79:ssä runkosarjaottelussa tehot 20 maalia ja 24 syöttöpistettä. Kauden jälkeen hänet nimettiin NHL:n tulokkaiden tähdistöön ja palkittiin Calder Memorial Trophylla liigan vuoden tulokkaana. Drury on ensimmäinen ja ainoa pelaaja, joka on voittanut urallaan sekä Hobey Baker Awardin että NHL:n vuoden tulokkaan palkinnon.
Drury jatkoi Avalanchessa vielä kolme seuraavaa kautta ja teki parhaimmillaan 67 runkosarjapistettä yhden kauden aikana, 20 maalia ja 47 syöttöpistettä 82:ssa runkosarjaottelussa kaudella 1999–2000. Avalanche-vuosiensa parhaan maalimäärän hän keräsi kaudella 2000–2001, 24 maalia 71:ssä runkosarjaottelussa. Kesäkuussa 2001 hän oli voittamassa Avalanchen riveissä Stanley Cupin mestaruutta, kun seura löi loppuotteluissa New Jersey Devilsin voitoin 4–3. Drury teki vuoden 2001 pudotuspeleissä 23:ssa ottelussa tehot 11 maalia ja viisi syöttöpistettä, joilla hän sijoittui pudotuspelien pistepörssissä sijalle yhdeksän ja maalipörssissä sijalle kaksi seurakaveri Joe Sakicin jälkeen.


title: Chris Drury

text: Lokakuussa 2002, ennen kauden 2002–2003 alkua, Avalanche kauppasi Druryn ja Stéphane Yellen Calgary Flamesiin vaihdossa Dean McAmmondiin, Derek Morrisiin ja Jeff Shantziin. Drury keräsi 80:ssä Flamesin paidassa pelaamassaan ottelussa tehot 23 maalia ja 30 syöttöpistettä, joilla sijoittui 2002–2003 Flamesin sisäisessä maalipörssissä sijalle kaksi Jarome Iginlan jälkeen ja pistepörssissä sijalle kolme Iginlan ja Craig Conroyn jälkeen.


title: Chris Drury

text: Heinäkuussa 2003 Drury sai siirron Buffalo Sabresiin pelaajakaupassa, jossa Flames sai Steve Reinprechtin ja Rhett Warrenerin ja Sabres Druryn lisäksi Steve Béginin. Ensimmäisellä Sabres-kaudellaan, kaudella 2003–2004, hän sijoittui seuran sisäisissä piste- ja maalipörsseissä sijalle neljä Daniel Brièren, Miroslav Šatanin ja Jean-Pierre Dumontin jälkeen ja Sabresin sisäisessä syöttöpörssissä sijalle kaksi Brièren jälkeen tehtyään 76:ssa runkosarjaottelussa 53 tehopistettä, 18 maalia ja 35 syöttöpistettä.


title: Chris Drury

text: Seuraavalla NHL-kaudella, työsulun jälkeisellä kaudella 2005–2006, Drury oli seuransa tehokkain maalintekijä ja toiseksi paras pistemies Maksim Afinogenovin jälkeen tehtyään 81:ssä runkosarjaottelussa tehot 30 maalia ja 37 maalisyöttöä. Kevään 2006 pudotuspeleissä, joissa Sabres eteni itäisen konferenssin finaaleihin, Drury oli niin ikään joukkueensa tehokkain maalintekijä (koko liigan tilastossa jakoi sijan kolme viiden muun pelaajan kanssa) ja toiseksi paras pistemies, tällä kertaa Daniel Brièren jälkeen, tehtyään 18:ssa ottelussa yhdeksän maalia ja annettuaan yhtä monta maalisyöttöä. Kaudella 2006–2007 Drury teki henkilökohtaisen piste-ennätyksensä tehtyään 69 pistettä, 37 maalia ja 32 syöttöpistettä. Hän oli myös jälleen johdattamassa joukkuettaan itäisen konferenssin finaaleihin, joissa Ottawa Senators oli kuitenkin parempi.


title: Chris Drury

text: Kaudesta 2005–2006 alkaen Drury jakoi Sabresin kapteenin tehtävät Brièren kanssa. Tätä ennen, seuran kapteeniuden kierrettyä usean pelaajan kesken, Drury oli toiminut Sabresin kapteenina marraskuussa 2003 ja maalis–huhtikuussa 2004.


title: Chris Drury

text: Kolmen Buffalon kauden jälkeen Drury siirtyi vapaana pelaajana uuteen seuraan. Hän teki kesällä 2007 New York Rangersin kanssa viiden vuoden sopimuksen. Kahdella ensimmäisellä kaudellaan uudessa seurassa Drury ylitti vielä 50:n tehopisteen rajan ja oli molempina joukkueensa kolmanneksi eniten pisteitä tehnyt pelaaja, kaudella 2007–2008 myös eniten maaleja tehnyt pelaaja Jaromír Jágrin kanssa (molemmat tekivät 25 maalia). Kaudella 2009–2010 hänen pistemääränsä kuitenkin laski 32:een (14 maalia ja 18 syöttöpistettä) 77:ssä ottelussa ja kaudella 2010–2011 hän oli sivussa suurimman osan otteluista sormi- ja polvivammojen vuoksi. Hän teki tuolla kaudella vain viisi tehopistettä, maalin ja neljä syöttöpistettä, 25:ssä runkosarjaottelussa ja yhden tehopisteen, syöttöpisteen, viidessä pudotuspeliottelussa.


title: Chris Drury

text: Drury oli kaudesta 2008–2009 Rangersin kapteeni. Viimeisinä kausinaan joukkueessa, John Tortorellan ollessa sen päävalmentaja, hän pelasi aiempaa enemmän puolustavassa roolissa, jäähyntappajana ja alempien ketjujen hyökkääjänä. Kesäkuussa 2011, kun hänen sopimustaan olisi ollut jäljellä vielä yksi vuosi, Rangers osti Druryn sopimuksen ulos. Vajaat kaksi kuukautta myöhemmin, elokuussa 2011, hän ilmoitti lopettavansa pelaajauransa.


title: Chris Drury

text: Drury edusti maataan useissa maajoukkueturnauksissa, kolmissa aikuisten maailmanmestaruuskilpailuissa (Suomessa 1997, Sveitsissä 1998 ja Tšekissä 2004), kolmissa talviolympialaisissa (Salt Lake Cityssä 2002, Torinossa 2006 ja Vancouverissa 2010), maailmancupissa vuonna 2004 ja alle 20-vuotiaiden maailmanmestaruuskilpailuissa vuonna 1996.


title: Chris Drury

text: Vuosien 2002 ja 2010 olympialaisissa, joissa Yhdysvallat hävisi molemmissa loppuottelun Kanadaa vastaan maalein 2–3, Drury oli voittamassa hopeamitalia ja MM-kilpailuissa 2004 pronssimitalia, kun Yhdysvallat voitti pronssiottelussa Slovakian maalein 1–0.


title: Chris Drury

text: Drury on naimisissa ja hänellä on vaimonsa Roryn kanssa kaksi lasta, tytär Dylan ja poika Luke. Chris Druryn vanhempi veli Ted on myös ollut jääkiekkoammattilainen. Ted Drury pelasi NHL-urallaan kuuden eri seuran riveissä yli 400 runkosarjaottelua ja vuosina 2002–2007 hän pelasi DEL-liigassa Saksassa.


title: Carman (mytologia)

text: Carman tai Carmun on irlantilaisessa mytologiassa esiintyvä ateenalainen soturinainen, joka kolmen poikansa Dubin ("musta"), Dotherin ("paha") ja Dianin ("väkivalta") kanssa yritti tunkeutua Irlantiin Tuatha Dé Danannin aikoina. Carman tuhosi taikavoimillaan koko Irlannin sadon.


title: Carman (mytologia)

text: Tuatha Dé Danannin neljä hahmoa, Crichinbel, Lug, Bé Chuille ja Aoi, haastoivat Carmanin ja tämän pojat taisteluun, jonka irlantilaiset voittivat. Carman vangittiin ja hänen poikansa karkotettiin Irlannista. Carman menehtyi kaipaukseen ja haudattiin Wexfordiin tammien keskelle. Hautapaikkaa kutsutaan hänen mukaansa Carmaniksi. Historiallisina aikoina Tuatha Dén on kerrottu järjestäneen paikalla Óenach Carman -juhlan.


title: Tina Cousins

text: Tina Cousins (s. 20. huhtikuuta 1974 Essex, Iso-Britannia) on brittiläinen elektronista musiikkia esittävä artisti. Cousinsin useat kappaleet ovat sijoittuneet Englannin top 20 -listalle, sekä menestyneet hyvin Pohjoismaissa. Tina Cousins aloitti uransa mallina. Laulajana hän nousi suosioon Sash!-yhtyeen kanssa esitetystä hitistä "Mysterious Times". Tina Cousins kihlautui vuonna 2008 "Unelmien Poikamies" -sarjasta tutuksi tulleen Antti Peltosen kanssa. Saman vuoden lokakuussa "Iltalehti" uutisoi kuitenkin kihlauksen päättyneen.


title: Tina Cousins

text: Tina Cousinsin ensimmäinen hittisingle oli nimeltään "Mysterious Times", jonka tuotti saksalainen DJ ja tuottaja Sascha Lappessen 1998. Ennen yhteistyötä Sash!n kanssa Tina oli julkaissut kaksi singleä "Killin' Time" ja "Pray" vuonna 1997.


title: Tina Cousins

text: "Mysterious Times"in suuren menestyksen jälkeen kummatkin Cousinsin singlet uudelleenjulkaistiin, ja ne menestyivät tällä kertaa paremmin. "Killin' Time" ja "Pray" sijoittuivat Britannian singlelistalla Top 20, ja "Pray" nousi listoille myös Yhdysvalloissa. Albumilta julkaistut "Forever" ja "Angel" eivät saaneet yhtä suurta suosiota, vaan jäivät kummatkin listalla Top 50:n.


title: Tina Cousins

text:
Tina keskittyi markkinoimaan albumiaan Australiassa, jossa "Forever" ja "Pray" myivät kultaa. Australian promokiertueen aikana Tina uudelleenjulkaisi Groove Peddlersin remixaaman version "Nothing to Fear"-kappaleesta, josta julkaistiin myös video.
Tina työskenteli Sash!n kanssa toistamiseen vuonna 2000, ja julkaisi singlen "Just Around the Hill" , sekä esiintyi BRIT Awardsissa useiden muiden artistien kanssa, ABBA-tribuutissa Thank ABBA for the Music. Esiintymisestä julkaistiin myös single, joka sijoittui Top 10n Irlannissa, Ruotsissa, Australiassa ja Uudessa-Seelannissa.


title: Tina Cousins

text: Viisi vuotta ensimmäisen albuminsa julkaisun jälkeen Tina Cousins palasi julkisuuteen vuonna 2005 uuden albumin "Mastermind" kera. Cousinsin toisen studioalbumin ensimmäinen single oli cover-versio Englantilaisen Black-yhtyeen hitistä "Wonderful Life", joka debytoi Australian singlelistalla sijalla 15 ja vietti neljä kuukautta top 50:ssä. Singlestä tuli Tina Cousinsin suurin radiohitti Australiassa.


title: Tina Cousins

text: Seuraava single "Come To Me" ei saanut samankaltaista menestystä ja sijoittui samalla listalla vain Top 50:n. "Mastermind"-albumi sijoittui myös albumilistalla edeltäjäänsä heikommin. Albumin huonosta menestyksestä huolimatta Tina julkaisi vielä kolmannen singlen "Pretty Young Thing", joka sai paremman vastaanoton ja ansaitsi lopulta Tinalle tämän kuudennen Top 20 -listahitin Australiassa.


title: Tina Cousins

text: Tina Cousins vietti paljon aikaa Australiassa, Espanjassa ja Britanniassa mainostaen albumiaan. Vuonna 2006 hän otti osaa kahden kappaleen sanoitukseen, "Diamonds" ja "Curious", jotka julkaistiin sekä Yhdysvalloissa, että Euroopassa alankomaalaisen yhtyeen 4 Strings levyllä. "Curious" muodostui Tinan läpimurtohitiksi Amerikassa ja vietti useita viikkoja Billboard Dance Play-listalla Top 30:ssä.


title: Tina Cousins

text:
Vuonna 2009 Tina levytti kappaleen "Can't Hold Back" yhteistyössä Bellatraxin kanssa, joka julkaistiin Yhdysvalloissa.
Parhaillaan Tina valmistelee uutta albumia, ja julkisti uuden maailmanlaajuisen levytyssopimuksen Australialaisen Central Station -levy-yhtiön kanssa elokuussa 2010. Sopimukseen kuuluu kaksi uutta singleä sekä yksi albumi. Albumi julkaistaan Australiassa lokakuussa, ja muualla tammikuussa 2011. Uusi albumi tulee Tinan virallisten sivujen mukaan sisältämään uudelleentehtyjä versioita debyyttialbumin "Killin' Time" kappaleista, sekä uutta materiaalia.


title: Tina Cousins

text: Tina Cousins aloitti Suomen kiertueensa 12. huhtikuuta 2007, Mastermind-albumin singlejulkaisujen hyvästä menestyksestä johtuen. Kaikki kolme singleä sijoittuivat Suomen singlelistalla top 20, vaikka niitä ei virallisesti Suomessa julkaistukaan. 18. toukokuuta hän esiintyi yllätysesiintyjänä NRJ:n järjestämässä konsertissa Särkänniemessä, Tampereella.


title: Andy Dill

text: Andy Dill (12. lokakuuta 1967 – 6. joulukuuta 2006) oli yhdysvaltalainen homopornoelokuvien näyttelijä ja tuottaja.


title: Andy Dill

text: Dill syntyi Port Washingtonissa, New Yorkin osavaltiossa. Hän asui Iowassa ja Las Vegasissa ennen asettumistaan San Franciscoon, Kaliforniaan. Dill aloitti uransa aikuisviihdealalla 2002, jota ennen hän oli työskennellyt PR-alan parissa ja journalistina.


title: Andy Dill

text: Andy Dill kuoli San Franciscossa 6. joulukuuta 2006 aivokalvontulehdukseen vietettyään pari päivää sairaalassa. Hän oli 39-vuotias.


title: Andy Dill

text: Dill perusti Dill Media -yhtiön, ja hänen elokuviaan olivat mm. "There Goes the Neighbourhood", "Packers", "Bustin' Ass", "Gay Dreams 2", "Face Ryders" ja "Butthole Buffet". Dillillä oli ranskalaisia ja italialaisia sukujuuria ja hän oli parisuhteessa miehen kanssa.


title: Abdoulaye Méïté

text: Abdoulaye Méïté (s. 6. lokakuuta 1980 Pariisi) on Ranskassa syntynyt norsunluurannikkolainen jalkapalloilija, joka on edustanut Veikkausliigassa pelaavaa Seinäjoen Jalkapallokerhoa. Hän on pelipaikaltaan puolustaja.


title: Abdoulaye Méïté

text: Méïté aloitti uransa vuonna 1998 ranskalaisessa Red Starsissa. Kahden Stars-kauden jälkeen hän siirtyi Marseilleen, jossa pelasi vuosien 2000–2006 välillä 116 Ranskan pääsarjan Ligue 1:n ottelua, tehden yhden maalin. 18 kuukauden spekulaatiot Méïtén siirtymisestä englantilaiseen Boltoniin päättyivät 14. heinäkuuta 2006, kun seura julkisti sopimuksen norsunluurannikkolaisen kanssa. Pelattuaan Boltonissa vuodet 2006–2008 hän siirtyi West Bromwichiin, jossa pelasi vuodet 2008–2011. Kauden 2011–2012 Méïté edusti Ligue 1:n Dijonia. Maaliskuussa 2013 hän teki sopimuksen suomalaisen Hongan kanssa. Méïté valittiin Veikkausliigan kuukauden pelaajaksi elokuussa 2013.


title: Abdoulaye Méïté

text: Tammikuussa 2014 Méïté allekirjoitti kauden 2013-2014 loppuun kestävän sopimuksen Englannin mestaruussarjan Doncaster Rovers FC:n kanssa. Kauden jälkeen hän siirtyi Kreikan Superliigan OFI Kreetaan. Méïté oli joukkueessa vain puoli vuotta, ja hän siirtyi tammikuussa 2015 Skotlannin valioliigan Ross County FC:n riveihin pelaamatta kuitenkaan otteluakaan joukkueessa. Helmikuussa 2016 julkistettiin Méïtén paluu Suomeen ja Veikkausliigaan. Tällä kertaa joukkueena oli hallitseva Suomen mestari, SJK, jonka kanssa hän solmi kauden mittaisen sopimuksen.


title: Abdoulaye Méïté

text: Norsunluurannikon maajoukkuetta Meïté on edustanut 50 kertaa. Hän oli mukana MM-joukkueessa vuoden 2006 MM-kisoissa, jossa hän pelasi kahdessa ottelussa.


title: FIMIC

text: Suomalaisen musiikin tiedotuskeskus Fimic oli yhdistys, jonka tehtävänä oli edistää suomalaista musiikkia. Yhdistyksen jäsenorganisaatioita olivat Musiikkituottajat – IFPI Finland, Suomen musiikkikustantajat, Suomen Muusikkojen Liitto, Suomen Säveltäjät, Säveltäjäin tekijänoikeustoimisto Teosto sekä Säveltäjät ja Sanoittajat Elvis. Yhdistys oli toiminnassa vuoden 2010 alusta, sitä ennen Suomalaisen musiikin tiedotuskeskus oli osa Teosto ry:tä.


title: FIMIC

text: Vuonna 2012 Fimic ja Music Export Finland yhdistettiin Music Finland -nimiseksi järjestöksi.


title: FIMIC

text: Fimicin tehtävänä oli lisätä suomalaisen musiikin tunnettuutta ja esityksiä muun muassa jakelemalla nuotteja, tuottamalla julkaisuja sekä tiedottamalla. Se osallistui musiikin alan tärkeimpiin messu- ja kongressitapahtumiin kaikkialla maailmassa yhteistyössä suomalaisen musiikkiteollisuuden kanssa. Lisäksi se toimi koordinoijana, alullepanijana ja yhteistyökumppanina monissa erityishankkeissa kuten erilaisissa vientitapahtumissa. Se tarjoaa myös konsultaatioapua festivaalien ja konserttien ohjelmistojen suunnittelussa.


title: FIMIC

text: Fimic ylläpiti maailman suurinta suomalaisen musiikin nuottikokoelmaa ja huolehti nuottimateriaaleihin liittyvistä informaatiopalveluista. Nuotisto välitti suomalaisten säveltäjien kustantamattomia teoksia maailmanlaajuisesti. Lisäksi se ylläpiti omien kokoelmiensa nuotistoselainta, joka nykyisin on käytettävissä Music Finlandin verkkosivuilla.


title: Peter Gallagher

text: Peter Gallagher (s. 19. elokuuta 1955, New York City, New York) on näyttelijä, joka on näytellyt teatterissa, televisiossa ja elokuvissa. Suomessa Gallagher tunnetaan parhaiten televisiosarja "O.C.":n Sandy Cohenina.


title: Peter Gallagher

text: Jo nuoresta pojasta asti näyttelemisestä kiinnostunut Gallagher kasvoi Armonkissa New Yorkin osavaltiossa. Hän aloitti näyttelemisen jo teini-iässä esiintymällä koulun näytelmissä ja musikaaleissa. Ura lähti nousuun Tuftin yliopiston ja Broadwayn kautta. Uran jo vakiinnuttua Gallagher teki töitä ohjaaja Steven Soderberghin kanssa. Nykyisin hän asuu perheensä kanssa New Yorkissa.


title: Jäitä hattuun

text: Jäitä hattuun () on yhdysvaltalainen tilannekomediasarja. Sarjan on luonut työstään "Seinfeldin" parissa tunnettu Larry David, joka toimii sarjassa myös käsikirjoittajana ja vastaavana tuottajana sekä näyttelee pääosassa itseensä perustuvaa hahmoa, Seinfeldilla rikastunutta ja osa-aikaisesti eläköitynyttä tv-käsikirjoittaja Larry Davidia. Sarjaa on Yhdysvalloissa tuotettu HBO-kaapelitelevisiokanavalle yhdeksän tuotantokautta vuosina 2000–2011 sekä 2017. Kymmenennen kauden tuotanto alkoi vuonna 2018. Suomessa sarjaa on esittänyt Canal+ ja Yle Teema.


title: Jäitä hattuun

text: Sarja on sijoittunut Los Angelesiin ja perustuu löyhästi Larry Davidin omaan elämään televisiotyöllään upporikastuneena tv-käsikirjoittajana. Tyyliltään sarjan huumori muistuttaa Davidin aiempaa hittisarjaa "Seinfeldia", keskittyen paljolti jokapäiväisten asioiden, maneerien ja sosiaalisen kanssakäynnin tarkasteluun ja satirisointiin. "Jäitä hattuun" on kuvattu dokumentaristiseen tyyliin käsivarakameralla ja hahmojen välinen dialogi on suurilta osin improvisoitua.


title: Jäitä hattuun

text: Sarjan keskeisimmät henkilöt Larry Davidin lisäksi ovat hänen koeteltu vaimonsa Cheryl (näyttelee Cheryl Hines), managerinsa Jeff Green (näyttelee Jeff Garlin) sekä tämän vaimo Susie (näyttelee Susie Essman). Sarjassa on myös vieraillut lukuisia tunnettuja koomikoita ja näyttelijöitä, yleensä itseään esittäen. Toistuvissa rooleissa esiintyvät Davidin ystävät näyttelijä Ted Danson ja koomikko Richard Lewis, mutta myös muun muassa Ben Stiller, Mel Brooks, David Schwimmer, Hugh Hefner ja Dustin Hoffman ovat esiintyneet sarjassa. Seitsemännellä tuotantokaudella mukana ovat myös "Seinfeldista" tutut Jerry Seinfeld, Julia Louis-Dreyfus ja Michael Richards.


title: Jäitä hattuun

text: Vuonna 2013 HBO ensiesitti "Jäitä hattuun" -sarjaa tyyliltään muistuttavan elokuvan "Clear History". Sen pääosan esittäjä ja yksi käsikirjoittajista on Larry David.


title: Pescaran maakunta

text: Pescaran maakunta on yksi Italian maakunnista. Se sijaitsee Abruzzon alueella, ja sen pääkaupunki on Pescara, joka myös on asukasluvultaan suurin kaupunki. Maakunta on pinta-alaltaan 1 225 neliökilometrin suuruinen, ja siellä asuu noin 320 000 ihmistä.


title: Pescaran maakunta

text: Pescaran maakunnan rajamaakuntia ovat Teramon maakunta, Chietin maakunta sekä L'Aquilan maakunta, ja lisäksi sitä rajaa Adrianmeri idässä. Se keskittyy Pescara-joen laaksoon ja sen ympäristöön.


title: Pescaran maakunta

text: Pescaran maakunta perustettiin vuonna 1927, kun siihen liitettiin kuntia Abruzzon alueen kolmesta muusta maakunnasta. Maakuntaa puuhattiin alueelle vuosien ajan. Nykyisen Pescaran kaupungin paikalla oli vain kaksi kylää. Sopimukseen päästiin vasta ensimmäisen maailmansodan jälkeen, kun vuonna 1918 kaupunkien johtajat hyväksyivät liittymissopimuksen, jolla uusi kaupunki nimeltään "Aterno" tulisi perustaa. Runoilija Gabriele D’Annunzion avulla sopimus allekirjoitettiin ja virallistettiin 2. tammikuuta 1927.


title: Taigan erakot

text: Taigan erakot () on Vasili Peskovin kirja, joka kertoo 1920-luvulla Siperian erämaahan lähteneestä vanhauskoisesta Lykovien perheestä. Kirja perustuu tositapahtumiin. Muun asutuksen keskuudesta lähdettiin pois uskonnon takia, sillä uskonnon mukaan maailmassa eläminen oli synti.


title: Taigan erakot

text: Perheen patriarkka Karp Osipovitš oli syntyisin Abakanjoen yläjuoksulta, noin 150 kilometrin päässä Abazan kylästä, jossa eli 1920-luvulle saakka pieni vanhauskoisten yhteisö. Vielä 1940-luvulla perhe asui muiden ihmisten ulottuvilla, vaikkakin syrjässä Kairjoen suulla. Useiden eri tapahtumien johdosta perhe vaihtoi asuinpaikkaa useaan otteeseen, kunnes se vuonna 1945 muutti viimein sivummalle vuoristoon. Tästä alkoi Lykovien yli 30 vuotta kestänyt elämä eristyksissä muusta maailmasta. Perheen nuorin, Agafja, oli tuolloin vain vuoden ikäinen.


title: Taigan erakot

text: Perheestä kerrottiin ensimmäisen kerran vuonna 1982 Komsomolskaja Pravdassa. Joukko geologeja oli tavannut vuonna 1978 Siperian taigalla täysin eristyksissä eläneet Karp Osipovitš Lykovin sekä tämän lapset Nataljan, Agafjan, Savinin ja Dmitrin. Perheen äiti Akulina Karpovna oli kuollut vuonna 1961 nälän heikentämänä. Perheen kaksi poikaa sekä vanhin tytär Natalja sairastuivat ja kuolivat lyhyen ajan kuluessa talvella 1981. Vasili Peskov vieraili seuraavien kymmenen vuoden aikana useaan otteeseen Lykovien luona, ja kirjoitti perheen kuulumisista Komsomolskaja Pravdaan. Lykovit suhtautuivat ensin varautuneesti, mutta kuitenkin uteliaasti tulokkaisiin, ja ystävystyivät pian Vasili Peskovin ja geologien leirin asukkaiden kanssa.


title: Taigan erakot

text: Lykovit olivat rakentaneet vuorenrinteeseen lähelle puroa pienehkön mökin ja raivanneet viljelysmaita. Vähäiset metalliset työkalut he olivat tuoneet mukanaan, muutoin he elivät omavaraistaloudessa. Ravinnon perustan muodosti peruna, jonka lisäksi viljeltiin herneitä, sipulia, naurista, ruista ja hamppua, josta tehtiin lankaa ja vaatteita. Myös porkkanaa oli aiemmin viljelty, mutta eräänä vuonna hiiret olivat syöneet kaikki siemenet. Lisäksi taigalta saatiin sembramännyn siemeniä, marjoja, sieniä ja villiyrttejä. Kesäisin kalastettiin ja riistaa saatiin jonkin verran ansakuoppien avulla. Kotieläimiä ja suolaa heillä ei ollut lainkaan.


title: Taigan erakot

text: Tuli tehtiin tuluksilla ja valonlähteenä käytettiin pärettä. Päreestä tehtiin myös suurin osa käyttöastioista, vain pari metallista pataa oli enää ehjänä.


title: Taigan erakot

text: Aikaa laskettiin tarkasti, jotta kylvöt ja juhlapyhät kyettiin suorittamaan ajallaan. Lykovit käyttivät esipietarilaista ajanlaskua; vuonna 1978 he elivät vuotta 7486. Toisesta maailmansodasta he eivät tienneet mitään, mutta yhtenä syynä perheen muuttoon syrjemmäksi oli ollut sotilaskarkureita 1940-luvulla etsineet partiot. Satelliittien ilmestymisen tähtitaivaalle 1950-luvulla perhe oli pannut merkille. Karp Lykov oli tuolloin arvellut niitä jonkinlaisiksi "ihmisten lähettämiksi tuliksi".


title: Taigan erakot

text: Uskonto kielsi Lykoveilta monia asioita. Tulen teko tulitikuilla oli kielletty, samoin saippua ja peseytyminen ylipäätään. Valokuvia he eivät antaneet mielellään ottaa itsestään, koska se oli synti, samoin radion kuunteleminen, ja heille annettuja harvoja valokuvia he säilyttivät ulkona halkopinossa. Myös sokeri, tee, säilykkeet ja suklaa oli kielletty.


title: Taigan erakot

text: Tutkijoiden käyttämä helikopteri ei liiemmin ihmetyttänyt Lykoveja, sillä he olivat nähneet satunnaisesti ohi lentäviä lentokoneita ja helikoptereita ja pitivät niitä vain "ihmisten keksintöinä". Karp Lykov ihmetteli eniten läpinäkyviä muovipakkauksia, joita hän kutsui "taipuisaksi lasiksi". Geologien leiriin ilmestynyt televisio ja sen näyttämät kuvat suuresta maailmasta kiinnostivat Lykoveja kovasti, vaikka he pitivätkin television katsomista suurena syntinä. Heille lahjoitetun taskulampun he ottivat vastaan kiitollisina ja pitivät sitä hyödyllisenä keksintönä, mutta tulitikkuja he eivät suostuneet käyttämään. Myös sähkövalo herätti innostusta. Väitettä, että ihminen olisi käynyt Kuussa he eivät suostuneet uskomaan.


title: Taigan erakot

text: Neuvostoliittolaiset kasvi- ja kielitieteilijät pyysivät Vasili Peskovia keräämään aineistoa. Lykoveilla oli käytössä jonkin verran vanhoja, muualla käytöstä poistuneita sanoja, sekä tutkijoiden viljelyyn ottama perunalajike joka nimettiin Lykoviksi.


title: Taigan erakot

text: Vuonna 1988 Karp Osipovitš Lykov kuoli ja Agafja jäi yksin asumaan heille rakennettua uutta mökkiä. Tuolloin pihapiiriin oli saatu jo vuohia ja kanoja. Kissoja oli tuotu jo aiemmin pitämään jyrsijät loitolla, ja viimeiseksi tuotiin koira, joka oli tarpeen vuohien houkuttelemien karhujen vuoksi. Lykovien saama julkisuus oli tuonut esiin myös heidän sukulaisiaan, ja Agafjaa myös pyydettiin asumaan sukulaisten luokse, lähemmäksi ihmisasutusta. Hän kuitenkin kieltäytyi mutta otti vastaan monenlaista apua kuten kynttilöitä, vaatteita, riisiä, jauhoja ja paristoja. Agafja ehti isänsä toivetta uhmaten viettää noin kuukauden sukulaistensa luona lähikaupungeissa mutta palasi takaisin taigalle. Agafja asui yksin taigalla vielä kirjan julkaisemisen aikaan 1992.


title: Kelly Rowan

text: Kelly Jill Emily Rowan (s. 26. lokakuuta 1965 Ottawa, Kanada) on kanadalainen näyttelijä. Hän aloitti uransa mallina. Hänet tunnetaan parhaiten yhdysvaltalaisesta televisiosarjasta O.C., jossa hän näytteli Sethin äitiä, Kirsten Cohenia.


title: Zeitgeist

text: Zeitgeist () on saksankielinen ilmaus, joka tarkoittaa ajan henkeä. Zeitgeistilla tarkoitetaan jonkin aikakauden kulttuurillista ja älyllistä ilmapiiriä. Ilmausta käyttivät ensimmäisinä Johann Gottfried Herder ja muut saksalaiset romantikot, mutta yleisimmin sen tunnetaan Georg Wilhelm Friedrich Hegelin historianfilosofian yhteydestä.


title: Teramon maakunta

text: Teramon maakunta () on yksi Italian maakunnista. Se sijaitsee Abruzzon alueella, ja sen pääkaupunki on Teramo, joka myös on asukasluvultaan sen suurin kaupunki. Maakunta on pinta-alaltaan 1 947,64 neliökilometriä ja siellä on arviolta 309 859 asukasta (vuonna 2016). Se on jaettu 47 kuntaan.


title: Teramon maakunta

text: Teramon maakuntaa rajaa pohjoisessa Ascoli Picenon maakunta, lounaisessa L'Aquilan maakunta, lännessä Rietin maakunta ja etelässä Pescaran maakunta. Lisäksi sen itäpuolella sijaitsee Adrianmeri. Maakunnassa on myös Apenniinien poimuvuoriston korkein vuori, Gran Sasso, jonka huippu Corno Grande on 2 912 metriä korkea.


title: Kimmo Nevalainen

text: Kimmo Nevalainen (s. 23. huhtikuuta 1983 Liperi) on suomalainen jääkiekkoilija. Hän on pelipaikaltaan puolustaja. Nevalaisen kasvattajaseura on Liperin Kiekko, josta "Neppi" tosin siirtyi Joensuuhun jo nuorena. Ensimmäisen aikuisten sarjan ottelunsa Nevalainen pelasi Jokipojissa kaudella 1999–2000.


title: Kimmo Nevalainen

text: Kaudella 2000–2001 Nevalainen teki varsinaisen Mestis-debyyttinsä Jokipojissa (39 ottelua), jossa hän pelasi aina kauteen 2002–2003, jolloin siirtyi SaiPan A-nuorten joukkueeseen. Seuraavalla kaudella hänet nostettiin joukkueen liigajoukkueeseen. Liigaotteluita hänelle kertyi SM-liigassa 43.


title: Kimmo Nevalainen

text: Kaudella 2004–2005 Nevalainen jäi ilman liigasopimusta ja siirtyi Mestis -seura KooKoo'seen. Vaatimattoman kauden aikana Nevalainen teki 2 maalia ja kuusi syöttöpistettä. Kaudella 2005–2006 Nevalainen palasi Jokipoikiin, jossa hänet nimettiin kaudella 2006–2007 joukkueen kapteeniksi.


title: Topmost

text: Topmost oli suomalainen yhtye, joka aloitti toimintansa syksyllä 1964. Yhtye hajosi keväällä 1965 ja aloitti uudelleen syksyllä 1965. Topmostin kuuluisin kokoonpano syntyi tammikuussa 1966. Yhtye hajosi 20.9.1968. Yhtye ehti lyhyen toimintansa aikana kohota suosituimmaksi pop-yhtyeeksi Suomessa.


title: Konvergenssi

text: Konvergenssi tarkoittaa yleisesti tarkasteltavan ilmiön lähestymistä ajan kuluessa jotakin määrättyä arvoa, yhteistä näkemystä tai tasapainotilaa.Etenkin kognitiivisen psykologian termistössä konvergenssi on binokulaarinen etäisyysvihje: kohdennettuaan katseensa kappaleeseen ihminen kykenee summittaisesti arvioimaan silmämunia liikuttavien lihasten asennon avulla kappaleen etäisyyttä. Konvergenssi toimii hyvin etenkin lyhyillä välimatkoilla, ts. kun tarkasteltava kappale on korkeintaan muutamien metrien päässä kasvoista. Ilmiö on helppo huomata esimerkiksi kohdentamalla katse sormenpäähän ja liikuttamalla sormenpäätä kohti kasvoja, jolloin silmät menevät "kieroon".


title: Konvergenssi

text:
Matematiikassa konvergenssi tarkoittaa ensisijaisesti äärettömän jonon tai sarjan raja-arvon käyttäytymistä: esimerkiksi konvergoiva lukujono suppenee ja divergoiva lukujono harvenee.
Taloustieteessä beta- tai sigma-konvergenssilla tarkoitetaan alueellisten kasvuerojen pienenemistä joko valtioiden välillä tai sisällä.


title: Chino

text: Chino on kaupunki Kaliforniassa, San Bernardinon piirikunnassa, Yhdysvalloissa. Se on osa Los Angelesin metropolialuetta. Vuoden väestönlaskennassa kaupungin asukasluku oli 67 168, ja se on pinta-alaltaan 54,5 neliökilometrin suuruinen. Chinosta muodostettiin kaupunki vuonna 1910, ja se tunnetaan etenkin maitotiloistaan, jotka tuottavat Etelä-Kalifornian maitotuotteista huomattavan osan.


title: Sami Puruskainen

text: Sami Puruskainen (s. 27. kesäkuuta 1979 Joensuu) on suomalainen jääkiekkoilija, joka on edustanut muun muassa Mestiksessä pelaavaa Jokipoikia. Hän on pelipaikaltaan laitahyökkääjä.


title: Sami Puruskainen

text: Uransa Lieksan Hurtissa aloittanut Puruskainen siirtyi pelaamaan Jokipoikien A-nuoriin kaudella 1998–1999. Jo seuraavalla kaudella edustusjoukkueeseen noussut Puruskainen oli Jokipoikien paras pistemies tehden tehot 24+39=63 Suomi-sarja kaudella 2003–2004. Mestiskaudella 2004–2005 Puruskainen teki 43:ssa pelaamassaan ottelussa 15 maalia ja 18 syöttöpistettä. Seuraavalla kaudella SM-liiga-joukkue KalPassakin kolme liigaottelua pelannut Puruskainen paransi viime kautensa tehoja yhdellä tehopisteellä, tekemällä 13 maalia ja 21 syöttöpistettä.


title: Ahmasjärvi

text: Ahmasjärvi voi tarkoittaa seuraavia maantieteellisiä kohteita:


title: Somersoja

text: Somersoja on Raision pohjoisin kaupunginosa ja se rajoittuu Maskuun päin. Alueella on kerrostaloasutusta (Petäsmäen lähiö), kirjasto ja paljon vanhaa pientaloasutusta. Somersojassa on paljon rakentamatonta aluetta, joten siellä voi nähdä koskematonta peltomaisemaa.


title: Ahmasjärvi (Oulu)

text: Ahmasjärvi on järvi Ylikiimingin suuralueella Oulussa Pohjois-Pohjanmaan maakunnassa. Se sijaitsee Oulusta Ylikiiminkiin johtavan seututien 833 varrella Lamun itäpuolella, noin yhdentoista kilometrin päässä Ylikiimingin taajamasta länteen.


title: Ahmasjärvi (Oulu)

text: Järvi on suoperäinen, ruoikkorantainen ja matala järvi, jota ympäröi joka puolelta avosuo. Järven ongelmia ovat liettyminen ja uhkaava umpeenkasvu. Järveä on kunnostettu vuodesta 2005, ja kunnostuksen tavoitteina ovat tyhjennys ja ruoppaus sekä virkistyskäyttörakenteiden rakentaminen.


title: Ahmasjärvi (Oulu)

text: Järven suoperäisyydestä ja mataluudesta huolimatta se on kalastuskohteena suosittu. Kalakantaan kuuluvat pääasiassa särjet ja ahvenet, mutta siinä on myös pieni haukikanta.


title: Ahmasjärvi (Oulu)

text: Järven laskuoja on länteen virtaava Ahmasoja, joka laskee Kiimingin ja Oulun rajalla sijaitsevaan Kalimeenlampeen ja edelleen Kalimeenojan kautta Perämereen.


title: Mauri Niemi

text: Mauri Niemi (17. tammikuuta 1945, Töysä) on Skanskan entinen toimitusjohtaja. Koulutukseltaan Niemi on rakennusinsinööri. Tällä hetkellä hän toimii Privatum Oy:n hallituksen puheenjohtajana. Niemi on lisäksi ollut ja on edelleen hallituksen jäsenenä tai puheenjohtajana lukuisissa yrityksissä sekä edunvalvonta- ja kulttuurijärjestöissä. Hänelle on myönnetty vuonna 2004 Suomen Leijonan Ritarikunnan Komentajamerkki.


title: Jani Keränen

text: Jani Keränen (s. 29. maaliskuuta 1982 Lieksa) on suomalainen jääkiekkoilija, joka on edustanut muun muassa Mestiksessä pelaavaa Jokipoikia. Hän on pelipaikaltaan laitahyökkääjä.


title: Jani Keränen

text: Lieksan Hurttien kasvatti siirtyi Jokipoikien A-nuoriin kaudella 2000–2001. Myös WarKiksessa pelannut Keränen oli mukana nostamassa Jokipoikia Mestikseen ja kaudella 2004–2005 syntyi tehot 5+10. Seuraavalla kaudella SM-liiga-joukkue KalPassakin kolme ottelua tehoin 0+1 pelannut Keränen voitti Jokipoikien maalipörssin 18 maalilla.


title: Vuosaaren vesitorni

text: Vuosaaren vesitorni oli vesitorni Helsingin Vuosaaressa, joka oli käytössä vuoteen 1985 asti. Veden toimituksen lisäksi torni toimi pitkään Vuosaaren maamerkkinä. Korkeus oli 34 metriä ja tilavuus 1500 kuutiometriä. Vesitorni poistettiin käytöstä vuonna 1985, ja se purettiin vuoden 2005 lopulla. Nyt paikalla sijaitsee kaksi kerrostaloa. Tontin lähellä sijaitsee Vuosaari-lehden toimitus.


title: Vuosaaren vesitorni

text: Vuosaaren vesitorni rakennettiin vuosina 1962–1964 Keski-Vuosaaren korkeimmalle kalliolle. Tornin korkeus oli 34 metriä ja tilavuus 1 500 kuutiometriä. Vesitorni poistui alkuperäisestä käytöstä vuonna 1985, jolloin Vuosaaren vesijohtoverkosto kytkettiin Myllypuron painepiiriin.


title: Vuosaaren vesitorni

text: Tornin vesisäilö on ollut jo tyhjä vuodesta 1985 ja virallisesti se poistettiin käytöstä 1990-luvun alussa. Vesitornia on esitetty muutettavaksi kiipeilykeskukseksi ja erilaisiksi asuinrakennuksiksi. Vuonna 2002 kuitenkin esitettiin vesitornin purkamista tai muuttamista asuinkäyttöön. Lopulta paikalle päätettiin rakentaa kaksi viisikerroksista taloa.


title: Vuosaaren vesitorni

text: Vesitornin purkutyö alkoi syyskuun lopulla 2005, ja työ kesti lokakuun 2005 loppuun. Kerrostalojen rakentaminen alkoi kesällä 2006.


title: Harry Adaskin

text: Harry Adaskin O.C. (6. lokakuuta 1901 Riika – 7. huhtikuuta 1994 Vancouver) oli kanadalainen viulisti.


title: Harry Adaskin

text: Adaskin syntyi juutalaiseen perheeseen Latvian pääkaupungissa Riiassa. Hän muutti lapsena vanhempineen Torontoon. Kanadan kansalaisuuden Adaskin sai 1909.


title: Harry Adaskin

text: Adaskin perusti vuonna 1923 oman jousikvartettonsa Hart House String Quartetin ja esiintyi usein yhdessä vaimonsa Frances Adaskinin kanssa. Hän myös juonsi useita CBC Radion ohjelmia, kuten "Musically Speaking" ja "Tuesday Night".


title: Harry Adaskin

text: Adaskin työskenteli Brittiläisen Kolumbian yliopiston musiikkiosastolla vuoteen 1973. Hänelle myönnettiin Order of Canadan kunniamerkki 1974. Adaskin kirjoitti kaksiosaisen omaelämäkertansa vuosina 1977 ja 1982. Hänen veljensä Murray ja John Adaskin olivat myös muusikoita.


title: Harry Adaskin

text: Frances Adaskin jäi leskeksi, kun Harry kuoli 7.4.1994 Vancouverissa. Hän oli 92-vuotias.


title: Kaupungin valot (elokuva)

text: Kaupungin valot ("City Lights") on vuonna 1931 valmistunut yhdysvaltalainen mykkä draamaelokuva, jonka ohjasi, tuotti ja käsikirjoitti Charles Chaplin. Chaplin myös sävelsi elokuvan musiikin.


title: Kaupungin valot (elokuva)

text: Kaupungin virkamiehet ovat aikeissa paljastaa uuden patsaan, mutta kun patsasta peittävä kangas vedetään sivuun, Kulkuri (Charles Chaplin) löydetään sen alta nukkumasta. Väkijoukko ajaa Kulkurin pois. Rahaton ja koditon Kulkuri vaeltelee pitkin katuja ja saa osakseen kahden sanomalehtiä myyvän pojan (Ray Erlenborn ja Robert Parrish) kiusanteon. Kulkuri törmää sattumalta sokeaan, kukkia myyvään tyttöön (Virginia Cherrill) ja ostaa tältä kukan. Juuri kun tyttö on antamaisillaan Kulkurille tämän vaihtorahat, eräs mies (Peter Diego) nousee vieressä olevaan autoon ja ajaa pois. Näin ollen tyttö luulee, että Kulkuri on jo ehtinyt lähteä. Kulkuri ei oikaise väärinkäsitystä, vaan häipyy takavasemmalle. Sokea tyttö palaa yksinkertaiseen kotiinsa isoäitinsä (Florence Lee) luokse.


title: Kaupungin valot (elokuva)

text: Sinä iltana Kulkuri törmää juopuneeseen miljonääriin (Harry Myers), joka yrittää tehdä itsemurhan. Kulkuri taivuttelee miljonäärin jättämään aikeensa, minkä seurauksena tämä syytää hänelle lahjoja. He palaavat yhdessä miljonäärin kartanolle, missä Kulkuri saa ylleen hienot vaatteet. Sitten parivaljakko lähtee yhdessä kaupungille, ja Kulkuri aiheuttaa vahingossa monenlaista sekasortoa. Seuraavana aamuna miljonääri ja Kulkuri palaavat kartanolle. Sokea tyttö kulkee heidän ohitseen, joten Kulkuri pyytää miljonääriltä rahaa ja ostaa sitten tytöltä kaikki tämän kukat ja ajaa tämän kotiin miljonäärin Rolls-Roycella. Kotona tyttö kertoo isoäidilleen varakkaasta kosijastaan. Kun Kulkuri palaa kartanolle, miljonäärin pää on ehtinyt selvitä. Miljonääri ei tunnista Kulkuria, vaan ajaa tämän töykeästi tiehensä. Myöhemmin samana päivänä miljonääri juopuu kuitenkin jälleen ja kohtaa Kulkurin kutsuen tämän järjestämilleen villeille juhlille. Juhlissa Kulkuri onnistuu kuitenkin aiheuttamaan jälleen kaaoksen. Seuraavana aamuna päänsä selvittänyt miljonääri on aikeissa lähteä risteilylle ja heittää jälleen kerran Kulkurin ulos kartanostaan.


title: Kaupungin valot (elokuva)

text: Kulkuri palaa sokean tytön asunnolle ja katselee tätä salaa ikkunasta. Hän näkee, että tytön luona on parhaillaan lääkäri (T. S. Alexander) tutkimassa tyttöä. Kulkuri päättää etsiä itselleen töitä ansaitakseen tytölle rahaa. Hänestä tulee kadunlakaisija, ja hän ärsyttää jatkuvasti erästä työtoveriaan (Albert Austin). Sillä välin sokean tytön isoäiti saa viestin, jonka mukaan hänet ja tyttö heitetään ulos heidän asunnostaan, jolleivät he maksa vuokraansa. Isoäiti kuitenkin piilottaa viestin ja lähtee ulos myymään kukkia. Kulkuri käy sokean tytön luona lounastauollaan ja näkee samalla mainoksen, joka lupaa parantaa sokeuden. Sitten Kulkuri löytää tytön isoäidin piilottaman häätöilmoituksen ja lupaa tytölle maksaa heidän vuokransa. Kulkuri palaa takaisin töihin kuitenkin myöhässä ja saa potkut. Apea Kulkuri kävelee ohi rakennuksen, jossa järjestetään nyrkkeilyotteluita. Eräs nyrkkeilijä (Tom Dempsey) taivuttelee Kulkurin ottelemaan kanssaan niin, että tämä häviää hänelle tahallaan. Nyrkkeilijä lupaa jakaa palkintorahat tasan Kulkurin kanssa, mikäli tämä suostuu tehtävään. Nyrkkeilijä paljastuu kuitenkin oikeutta pakoilevaksu karkuriksi, joka joutuu pakenemaan tiehensä juuri ennen ottelua. Kulkurin on näin ollen jouduttava ottelemaan toisen, voittoa tosissaan havittelevan nyrkkeilijän (Hank Mann) kanssa. Kovasta yrityksestä huolimatta Kulkuri saa nyrkkeilykehässä selkäänsä. Pian sen jälkeen hän tapaa juopuneen miljonäärin jälleen kerran. Miljonääri vie Kulkurin kartanoonsa ja antaa tälle 1 000 dollaria vietäväksi sokealle tytölle. Kaksi murtovarasta (Albert Austin ja Joe Van Meter) kuitenkin hiipivät kartanoon ja iskevät miljonäärin tajuttomaksi. Kun miljonääri viimein virkoaa, hän syyttää Kulkuria varastamisesta. Kulkuri onnistuu nipin napin pakenemaan poliiseilta ja viemään rahat sokealle tytölle. Hän lupaa tytölle palata tämän luokse, mutta poliisi pidättää hänet ja vie hänet vankilaan.


title: Kaupungin valot (elokuva)

text:
Kuluu useita kuukausia. Kulkuri vapautuu vankilasta ja vaeltelee jälleen pitkin katuja. Hän etsii sokeaa tyttöä palaten tämän tavanomaiselle myyntipaikalle erään kadun kulmaan. Tyttö ei kuitenkaan ole siellä, sillä hän on saanut näkönsä takaisin ja avannut isoäitinsä kanssa kukkakaupan. Kukkakauppaan saapuu rikas mies, ja tyttö pohtii, voisiko tämä mies olla hänen salaperäinen hyväntekijänsä. Resuinen ja jälleen sanomalehtipoikien kiusaama Kulkuri kävelee tytön kukkakaupan ohi ja jää yllättäen tuijottamaan tyttöä kaupan ikkunan läpi. Tyttö vitsailee työtoverilleen (Mrs. Hyams) tehneensä valloituksen. Nähdessään Kulkurin kädessä olevan kukan hajoavan palasiksi tyttö tarjoaa tälle uutta kukkaa ja kolikkoa. Kulkuri on aikeissa lähteä, mutta ojentaa lopulta kätensä kohti kukkaa. Tyttö tarttuu Kulkuria kädestä antaakseen kolikon tälle. Tyttö tunnistaa kädet ja käsittää heti, kuka Kulkuri oikein on. ”Tekö?” tyttö kysyy. Kulkuri nyökkää sanoen: ”Näettekö te nyt?” Tyttö vastaa: ”Kyllä, minä näen nyt.” Hän vetää Kulkurin käden rinnalleen sydäntään vasten. Elokuva päättyy Kulkurin hymyillessä tytölle.
Chaplin halusi elokuvastaan mahdollisimman täydellisen, minkä vuoksi elokuvan tekemiseen kului lähes kolme vuotta. Käsikirjoitusta hän työsti yli vuoden, mutta ei saanut sitä valmiiksi kuvausten alettua. Esimerkiksi Kulkurin ja sokean tytön ensikohtaamisesta otettiin yli kolmesataa otosta ennen kuin Chaplin kelpuutti sen. Elokuva valmistui jo vuonna 1929, mutta se julkaistiin vasta kaksi vuotta myöhemmin. Kun elokuva tuli teattereihin, olivat äänielokuvat lyöneet itsensä läpi, ja mykkäelokuvia kuvailtiin vanhanaikaiseksi. Elokuva kuitenkin menestyi hyvin, ja Chaplin on myöhemmin todennut "Kaupungin valojen" olleen hänen suosikkielokuvansa.


title: Kaupungin valot (elokuva)

text: Chaplinille ja Virginia Cherrillille tuli riitaa kuvausten aikana ja Chaplin erotti naisen. Hän otti tilalle Georgia Halen, joka oli ollut Chaplinin vastanäyttelijänä Kultakuume-elokuvassa. Kustannukset alkoivat kuitenkin nousta liian suuriksi ja Chaplin joutui ottamaan Cherrillin takaisin.


title: Kaupungin valot (elokuva)

text: "Kaupungin valot" kuuluu maailman arvostetuimpiin elokuviin. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen sadan parhaan komedian listalle sijalle 21. Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Kaupungin valot" oli mukana heistä kolmentoista listalla.


title: Vaxholmin kunta

text: Vaxholmin kunta () on Tukholman läänissä sijaitseva Ruotsin kunta. Maakuntajaossa se kuuluu Uplantiin. Kunnan keskustaajama on Vaxholm.


title: Vaxholmin kunta

text: Kunnan maapinta-ala on 57,84 neliökilometriä (1.1.2016) ja asukasluku 11 380 henkeä (31.12.2015).


title: Vaxholmin kunta

text: Vaxholmin naapurikuntia ovat Värmdö, Nacka, Lidingö, Danderyd, Täby ja Österåker.


title: Vaxholmin kunta

text: Vaxholmin kuntaan kuuluvassa Resarön saaressa sijaitsee Ytterbyn kaivos, joka on antanut nimensä neljälle alkuaineelle. Nykyään museona olevien Vaxholmin linnoituksen ja Oskar-Fredriksborgin linnoituksen tarkoituksena on ollut puolustaa reittiä Tukholmaan.


title: Vaxholmin kunta

text: Vuonna 2007 kunnassa oli 2,65 km² peltoa, joten saman ajankohdan maapinta-alaan vertaamalla saadaan peltojen osuudeksi 4,6 prosenttia kunnan maapinta-alasta.


title: Vaxholmin kunta

text: Vaxholmin kaupunkiin kuului alun perin vain Vaxönin saari. Rindö liitettiin kaupunkiin 1913 sekä Tynningö, Skarpö ja muita saaria 1950. 1970-luvun kuntauudistuksessa kaupunki muutettiin ensin kunnaksi vuonna 1971, jolloin siirryttiin yhteen kuntamuotoon. Vuonna 1974 Vaxholm (4 952 asukasta) ja Österåker (19 806 asukasta) yhdistettiin. Uuden kunnan nimeksi tuli Vaxholm ja keskustaajamaksi Österåkerin keskustaajama Åkersberga. Vaxholm ei olisi halunnut luopua itsenäisyydestään ja monet asukkaat pyrkivät kunnan jakamiseen.


title: Vaxholmin kunta

text: Vaxholmin kunta jaettiin vuonna 1983. Aikaisemman Vaxholmin alueella asuneet 5 000 asukasta muodostivat kuitenkin liian pienen asukaspohjan. Ratkaisuna oli liittää Bogesundslandet (196 asukasta) Östra Rydin seurakunnasta ja Resarö (903 asukasta) Österåkerin seurakunnasta Vaxholmin seurakuntaan. Uudesta Vaxholmin kunnasta tuli vanhaa kuntaa hieman laajempi, ja siellä oli noin 6 000 asukasta. Jäljelle jääneestä osasta muodostettiin noin 25 000 asukkaan Österåkerin kunta.


title: Vaxholmin kunta

text: Storholmarna-saariryhmä Stora Värtanin vesistössä liitettiin 1.1.2011 Vaxholmista osaksi Lidingön kuntaa.


title: Vaxholmin kunta

text: Vaxholm on yksi niistä 14 Ruotsin kunnasta, jotka käyttävät kaupunkinimitystä niissä yhteyksissä, joissa se on mahdollista.


title: Vaxholmin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 196 Suomessa syntynyttä, mikä vastasi 1,8 prosenttia kunnan väestöstä.


title: Vaxholmin kunta

text: Vielä vanhempien vuoden 1984 lopun tietojen mukaan 6,2 prosenttia kunnan asukkaista oli ulkomailla syntyneitä. Tuolloin kunnassa asui 157 Suomessa syntynyttä, mikä vastasi 2,5 prosenttia kunnan väestöstä.


title: Vaxholmin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 237 713 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 195 000 kruunua.


title: Vaxholmin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Vaxholmin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Vaxholmin kunta

text: Kunnassa on 4 taajamaa, joiden osuus kunnan väestöstä vuoden 2010 lopussa oli 85,9 prosenttia. Taajamien ulkopuolella asui tuolloin 1 551 asukasta. Seuraavassa on lueteltu kunnan alueella sijaitsevat taajamat väkilukuineen:


title: Vaxholmin kunta

text: Kunnan keskustaajama on lihavoitu.


title: Vaxholmin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Vaxholmin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Vaxholmin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Vaxholmin kunnanvaltuustossa vuodesta 1973 lähtien. Österåkerin kunta sisältyy Vaxholmin tuloksiin vuosina 1973–1979.


title: Vaxholmin kunta

text: Vuodesta 2016 alkaen kunnassa on yksi piiri, Vaxholmin piiri.


title: Vaxholmin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Vaxholmin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Francisco Ayala

text: Francisco Ayala García-Duarte (16. maaliskuuta 1906 Granada, Espanja – 3. marraskuuta 2009 Madrid, Espanja) oli espanjalainen kirjailija.


title: Francisco Ayala

text: Ayala julkaisi ensimmäisen romaaninsa 19-vuotiaana. Espanjan sisällissodan jälkeen hän siirtyi Argentiinaan, jossa asui vuoteen 1950 saakka. Kirjoittamistyönsä ohella hän opetti sosiologiaa. Hän asui ja työskenteli myös Brasiliassa, Puerto Ricossa ja Yhdysvalloissa ennen palaamistaan vuonna 1960 Espanjaan, missä kuoli 103-vuotiaana.


title: Francisco Ayala

text: Ayalalle myönnettiin kirjailijanuransa aikana useita palkintoja kuten Cervantes-palkinto (1991) ja Asturian ruhtinaan palkinto (1998).


title: Esperanza

text: Esperanza on Greenpeacen laiva, joka rakennettiin Puolan Gdańskissa Tocznia Polnocna -telakalla vuonna 1984 palontorjunta-alukseksi Neuvostoliittoon.


title: Esperanza

text: Greenpeace otti aluksen käyttöönsä vuonna 2002. Ennen käyttöönottoa alus muunnettiin ympäristöystävälliseksi muun muassa poistamalla asbesti, asentamalla tehokkaampi ja turvallisempi moottori ja vedenpuhdistusjärjestelmä sekä maalaamalla runko myrkyttömällä maalilla. Ympäristöjärjestön erityisvaatimuksia varten rakennettiin myös helikopterin laskeutumisalusta ja asennettiin kumiveneiden vesille laskua varten erityiset nosturit.


title: Esperanza

text: "Esperanzan" jääluokitus on korkein mahdollinen eli A1A ja sen huippunopeus on 16 solmua. Sen pituus on 72,3 metriä, leveys 14,3 m ja syväys 4,7 m. Aluksen kotisatama on Amsterdam Alankomaissa. Hyttipaikkoja aluksella on 33.


title: Absurd

text: Absurd on saksalainen Black Metal -yhtye. Yhtye perustettiin 2. tammikuuta 1992 osana black metalin toista aaltoa. Yhtyeen alkuperäiset jäsenet ovat Sebastian Schauseil, Ronald Möbus ja Hendrik Möbus.


title: Absurd

text:
Uransa alkuvaiheessa Absurdin ydinkolmikko Hendrik Möbus, Sebastian Schauseil ja Andreas Kirchner murhasivat 15-vuotiaan koulutoverinsa Sandro Beyerin, koska tämä oli juorunnut opettajille bändin satanistisista touhuista ja siitä, että Schauseil vehtasi erään oppilaan äidin kanssa.
Rangaistukseksi tuli viiden vuoden vankilatuomio, jonka aikana Absurd teki musiikkia nimellä In Ketten (Kahleissa). Vuonna 1995 bändi julkaisi demon Thuringian Pagan Madness, jonka kanteen tuli valokuva Sando Beyerin haudasta. Absurd lisäsi kansilehtiseen tekstin: ”The cover shows the grave of Sandro B. murdered by horde ABSURD on 29.04.93 AB.”


title: Absurd

text: Vuonna 1998 Absurdin jäsenet pääsivät ehdonalaiseen vapauteen, koska olivat tehneet rikoksena alle 18-vuotiaina. Ei mennyt kuitenkaan kauan, kun Möbus rikkoi ehdonalaissääntöjä aloittamalla Absurdin keikan natsitervehdyksellä, joka on Saksassa lailla kielletty. Möbus pakeni Yhdysvaltoihin, jossa hän lyöttäytyi yhteen valkoisten ylivaltaa ajavan National Alliance -organisaation johtajan William Luther Piercen kanssa. Vuonna 2001 Möbus kuitenkin palautettiin Saksaan, jossa hän istui vankilassa seuraavat viisi vuotta. Tämän vuoksi häntä pidettiin NSBM-piireissä poliittisena vankina.


title: Absurd

text: Absurdin musiikki ei ole nykyään yhtä politisoitunutta kuin 1990-luvulla.


title: Gugi Kokljuschkin

text: Vasilij ”Gugi” Kokljuschkin (s. 2. kesäkuuta 1947 Helsinki) on suomalainen muusikko ja musiikkialan vaikuttaja. Toukokuussa 2012 Tasavallan presidentti myönsi Kokljuschkinille musiikkineuvoksen arvonimen.


title: Gugi Kokljuschkin

text: Vuonna 2010 hän toimi yhtenä kolmesta X Factor (Suomi)-TV-ohjelman ensimmäisen tuotantokauden tuomareista.


title: Gugi Kokljuschkin

text: Gugi Kokljuschkin perusti nuoruuden kaveripiiriin kuuluneiden Heimo Holopaisen ja Harri Saksalan kanssa Topmost-yhtyeen vuonna 1964. Kokljuschkin toimi Ruotsissa ja Tanskassakin kiertäneen yhtyeen laulusolistina viiden vuoden ajan. Kokljuschkin erotettiin Topmostista, jonka jälkeen hän aloitti keikkailun tyttöystävänsä Pian kanssa. He osallistuivat Syksyn Säveleen kappaleella ”Et mennä saa” vuonna 1969. Lisäksi he levyttivän single ”Kai vielä kohdataan” ja esiintyivät Dannyn Wild Western show’ssa. Sen jälkeen Kokljuschkin levytti yhden singlen sekä Utopian että Candyn kanssa. Uuden duettokumppanin hän sai Titta Jokisesta, yhteistyöstä syntyi kaksi singleä. He kiersivät myös triona nimellä Gugi, Titta ja Peter, jossa Peter oli Gugin veli. Vuonna 1981 Kokljuschkin liittyi Almost-yhtyeeseen, jossa muut jäsenet olivat veli Peter ja Roni Kamras. Almost ei levyttänyt mutta keikkaili runsaasti.


title: Gugi Kokljuschkin

text: Muusikon uran jälkeen Kokljuschkin on luonut uran suomalaisessa musiikkibisneksessä. Hän on koulutukseltaan diplomiekonomi. Kokljuschkin on toiminut Finnlevyn kotimaisen musiikin tuotepäällikkönä ja Scandian, Finnscandian, Sonet/Discophonin ja Polygramin toimitusjohtajana vuosina 1977–1998. Vuodesta 1999 hän toimi Suomen Universal Music Oy:n toimitusjohtajana aina vuoteen 2009, jolloin hän siirtyi yhtiön hallituksen puheenjohtajaksi. Hän on toiminut myös ÄKT:n puheenjohtajana. Hänelle myönnettiin vuonna 2006 Musiikki & Media -tapahtuman erikoispalkinto elämäntyöstä suomalaisen musiikin hyväksi. Vuoden 2009 Emma-gaalassa Kokljuschkinille myönnettiin Vuoden kultainen Emma-palkinto.


title: Gugi Kokljuschkin

text: Kokljuschkinin isoisä pakeni aikoinaan Suomeen Kronstadtista.


title: Gugi Kokljuschkin

text: Kokljuschkinin ensimmäinen sooloalbumi "Isot opit elämän" ilmestyi huhtikuussa 2014. Osa sooloalbumin kappaleista on Gugin käsialaa ja lisäksi levy sisältää käännöskappaleita. Toinen sooloalbumi "Mies joka kotiin sut vie" ilmestyi huhtikuussa 2017.


title: Nikolai Annenkov

text: Nikolai Aleksandrovitš Annenkov (20. syyskuuta 1899 – 30. syyskuuta 1999) oli venäläinen näyttelijä.


title: Nikolai Annenkov

text: Annenkoville myönnettiin vuonna 1960 Neuvostoliiton kansantaiteilijan arvonimi. Lisäksi hän sai urallaan kolme Stalin-palkintoa.


title: Nikolai Annenkov

text: Annenkov esiintyi vuodesta 1922 kuolemaansa saakka Moskovan Maly-teatterissa, jossa hänellä oli yli kaksisataa roolia. Hän eli vielä kymmenen päivää saavutettuaan sadan vuoden iän.


title: HBR

text: HBR voi tarkoittaa:


title: Kyynärluu

text: Kyynärluu () on pikkusormen puolella sijaitseva, ranteen suuntaan kapeneva kyynärvarren luu.


title: Kyynärluu

text: Kyynärluun yhdistää vieressä sijaitsevaan värttinäluuhun niiden välissä kulkeva luuvälikalvo. Kyynärluu muodostaa yhdessä värttinäluun ja olkaluun kanssa kyynärnivelen ("articulatio cubiti"), joka on toiminnaltaan kaksiakselinen eli mahdollistaa koukistus/ojennus- ja kiertoliikkeen.


title: Kyynärluu

text: Kyynärluun proksimaalisessa päässä eli lähempänä kehoa on kyynärlisäke ("olecranon"), joka muodostaa kyynärpään. Anterolateraalisesti kyynärlisäkkeessä ovat nivelpinnat, jotka osallistuvat kyynärniveleen: anteriorinen "incisura trochlearis" olkaluun telaa ja lateraalinen "incisura radialis" värttinäluun päätä vasten.


title: Kyynärluu

text: Nivelpintojen muotoutumisessa tärkeä uloke on anteriorinen "processus coronoideus". Sen alapuolella on kyynärluun kyhmy ("tuberositas ulnae"), johon olkaluu ("humerus") kiinnittyy. Kyynärluun kyhmystä lateraalisesti eli "incisura radialiksen" alapuolella on "crista supinatoria", johon osa uloskiertäjälihaksesta ("m. supinator") kiinnittyy.


title: Kyynärluu

text: Kyynärluun varsi on poikkileikkauksessa kolmiomainen: Sen kolme reunaa (”kolmion kulmat”) ovat välisärmä (eli luuvälisärmä, "margo interosseus") värttinäluun suuntaan, takareuna ("margo posterior") ja etureuna ("margo anterior"). Näiden reunojen väliin jäävät takapinta ("facies posterior"), sivupinta ("facies lateralis") ja etupinta ("facies anterior"). Etureuna on pyöristynyt, muut reunat terävämpiä. Takareunan voi tunnustella ihon läpi koko pituudeltaan.


title: Kyynärluu

text: Distaalisesti ulnan päässä ("caput ulnae") on kyynärluun nivelpinta ranneniveleen. Pieni dorsomediaalinen uloke, "processus styloideus ulnae", työntyy distaalisesti.


title: HudBay Minerals

text:
HudBay Minerals Inc. () on kanadalainen kaivosyhtiö. Se perustettiin vuonna 1927 nimellä Hudson Bay Mining & Smelting Co., Limited (HBMS), ja sen päätoimialue on Flin Flonin ympäristö Manitoban ja Saskatchewanin provinssien rajalla.
Hudson Bay Mining and Smelting Co., Limited on harjoittanut malminetsintää ja kaivostoimintaa Manitoban provinssissa Kanadassa vuodesta 1927 lähtien. Yhtiön perusti newyorkilainen Whitneyn perhe vuonna 1927. Yhtiön kotipaikka on Winnipeg.


title: HudBay Minerals

text: Flin Flonin malmiesiintymän löysi vuonna 1914 ansastaja David Collins, joka esitteli löytönsä malminetsijä Tom Creightonille. Valtaushakemus rekisteröitiin 1915, mutta kaivos alkoi tuottaa vasta yli kymmenen vuoden kuluttua, sillä esiintymä oli laaja ja malmipitoisuus alhainen. Kaivos sijaitsi myös eristyksissä erämaassa, ja sinne oli rakennettava oma sulattamo.


title: HudBay Minerals

text: Whitneyn perhe perusti Hudson Bay Mining and Smelting -yhtiön 1927, ja yhtiö hankki hallintaansa Filn Flonin esiintymän oikeudet. Vuoteen 1930 mennessä kaivos, sulattamo, vesivoimalaitos patoineen ja rautatie olivat toiminnassa.


title: HudBay Minerals

text: 21. joulukuuta 2004 HudBay Minerals Inc. (HudBay) hankki omistukseensa Anglo American plc:n omistaman Hudson Bay Mining and Smelting Co, Limitedin. Kauppahinta oli 316 miljoona Kanadan dollaria. Hankinnan rahoitus tapahtui 143,8 miljoonan Kanadan dollarin julkisella osakeannilla sekä 175 miljoonan Yhdysvaltain dollarin suuruisella lainalla.


title: HudBay Minerals

text: HudBay Minerals Inc. perustettiin nimellä Pan American Resources, ja sen osakkeita alettiin noteerata Montrealin pörssissä vuoden 1996 kolmannella kvarttaalilla.


title: HudBay Minerals

text: Yhtiö hankki omistukseensa Ontzinc Corporationin koko osakekannan 12. maaliskuuta 2002. Kaupan seurauksena yhtiö vaihtoi 15. syyskuuta 2002 nimekseen Ontzin Corporation.


title: HudBay Minerals

text: Yhtiön hankkiessa omistukseensa Hudson Bay Mining and Smelting Co., Limitedin se vaihtoi 24. joulukuuta 2004 nimekseen HudBay Minerals Inc.


title: HudBay Minerals

text: 21. marraskuuta 2008 HudBay Minerals ja Lundin Mining Corporation julkistivat aikomuksensa yhdistää toimintonsa ja muodostaa uusi kanadalainen kaivostoiminnan johtava yhtiö. Fuusio kuitenkin epäonnistui, sillä se aiheutti HudBay Mineralsin osakkeiden arvon putoamisen lähes puoleen.


title: HudBay Minerals

text: 9. tammikuuta 2009 HudBay Minerals tiedotti lakkauttavansa kaivostoiminnan huoltoa lukuun ottamatta Chisel North Mine -kaivoksella sinkin hinnanlaskun ja kohonneiden kustannusten vuoksi. Kaivos lopetti toiminnan helmikuun lopulla. Kaivos sijaitsee Snow Laken kylässä Manitobassa, ja lakkauttaminen koski noin sataa kylän noin 800 asukkaasta.


title: HudBay Minerals

text: HudBay Mineralsilla on toimintaa kahdessa maanalaisessa kaivoksessa Manitobassa. Trout Lake Mine ja uudempi 777 Mine sijaitsevat lähellä Flin Flonin kaupunkia. Kaivokset tuottavat sinkkiä ja kuparia sekä pieniä määriä kultaa ja hopeaa. Suljettu Chisel Lake Mine tuotti korkealaatuista sinkkimalmia pienellä tuotantoteholla.


title: Tumppi Varonen

text: Tumppi Varonen (oikealta nimeltään Tuomo Vilhelm Valokainen, s. 7. syyskuuta 1956 Helsinki) on suomalainen muusikko, kirjailija ja entinen kunnallispoliitikko. Varonen teki ensimmäiset levytyksensä Problems?-yhtyeessä 1970-luvun lopulla. Sen jälkeen hän on vaihtelevasti toiminut Pelle Miljoonan yhtyeissä ja omassa Problems?-yhtyeessään. Pelle Miljoona & 1980 -yhtyeen levyttämä Ari Taskisen säveltämä ja sanoittama ja Tumpin laulama ”Tahdon rakastella sinua” on yksi suomirockin tunnetuimmista kappaleista. Pääasiassa hän on toiminut laulajana, rumpalina ja basistina. Leipätyökseen Varonen on toiminut lähihoitajana Käpylän kuntoutuskeskuksessa. Vuosina 2008 ja 2012 hänet valittiin kaupunginvaltuutetuksi Helsingissä SDP:n listalta.


title: Erno

text: Erno on suomalainen miehen etunimi. Unkarissa nimi esiintyy muodossa "Ernő". Ernon nimipäivää vietetään 13. maaliskuuta. Vuoden 2009 loppuun mennessä "Väestörekisterikeskuksen" mukaan noin 1700 miestä on saanut nimekseen Erno.


title: Chrysler 300C

text: Chrysler 300C on Fiat Chrysler Automobilesin tuottama suuri full-size-luokan henkilöauto. Sitä valmistetaan nykyään Kanadassa.


title: Chrysler 300C

text:
Ensimmäisen sukupolven Moottorivaihtoehdot olivat 2.7l V6, 3.0CRD V6, 3.5l V6, 5.7l HEMI V8 ja 6.1l HEMI SRT-8.
300C tunnetaan suuresta maskista, matalista sivuikkunoista sekä lyhyestä perästä. Eurooppaan valmistettavat 300C:t valmistetaan Itävallan Grazissa, Magna-Steyrin tehtaalla.300C Touring -malli tunnettiin myös Dodge Magnumina ja 300C:ssä on yhteneväisiä piirteitä myös Dodge Chargerin kanssa.
300C:n alustassa on yhtäläisyyksiä myös (W211, 2003–2009) Mercedes-Benz E-sarjan kanssa.


title: Chrysler 300C

text: A-Katsastuksen vuoden 2015 vikatilaston mukaan kahdeksan vuotta vanhoista 300C-malleista katsastuksessa oli hylätty peräti 43,20 prosenttia. Automalli oli tilaston toiseksi viimeisellä sijalla ennen Dodge Caliberia, jolla vastaava hylkäyssuhde oli noin kolme prosenttia korkeampi. Vuotta vanhemmissa autoissa 300C-mallin hylkäyssuhde parani hieman noin 37 prosenttiin, mistä huolimatta malli piti edelleen sijansa tilaston toiseksi viimeisenä. Yleisimmät hylkäyksiin johtaneet syyt olivat seisontajarrun, etuakseliston ja ohjauslaitteiden ongelmat.


title: Chrysler 300C

text: Chryslerin jälkimarkkinoinnista Suomessa vastanneen AutoFennican mukaan amerikkalaisautojen erilaiset suunnitteluperusteet olivat yksi syy korkeaan hylkäyssuhteeseen. Katsastusasemilla ei maahantuojan mukaan ole ollut tietoa amerikkalaisautojen erilaisista suunnitteluperusteista, kuten maahantuojan mukaan luonnostaankin väljemmistä nivelistä.


title: Bagdadin paristo

text: Bagdadin paristo on yhteisnimitys esineille, jotka löydettiin Khuyut Rabbouan kylästä läheltä Bagdadia vuonna 1936. Esineet ovat päästään asfaltilla tukittuja saviruukkuja, joiden keskellä on kuparinen sylinteri ja rautasauva. Esineet on ajoitettu noin vuoteen 200 eaa.


title: Bagdadin paristo

text: Esineet tulivat laajempaan tietoon vuonna 1938, kun saksalainen Wilhelm König, Irakin kansallismuseon johtaja, löysi esineet museon kokoelmista ja julkaisi Saksaan palattuaan kirjoituksen, jossa hän spekuloi mahdollisuudella, että esineet olisivat muinaisia paristoja. Königin mukaan niitä olisi mahdollisesti käytetty kultausten tekemiseen elektrolyysin avulla. Menetelmällä tuotettuja esineitä ei kuitenkaan aikakaudelta tunneta.


title: Bagdadin paristo

text: On väitetty, että esineistä tehdyillä kopioilla olisi kokeissa pystytty saamaan aikaan elektrolyysi. Kokeista ei kuitenkaan ole julkaisuja, eikä niitä ole kyetty toistamaan.


title: Bagdadin paristo

text: Vallitseva näkemys on, että ruukuissa on säilytetty papyrukselle kirjoitettuja tekstejä.


title: Bagdadin paristo

text: Esineet ryöstettiin Irakin kansallismuseosta Irakin sodan aikana vuonna 2003.


title: Sylowin lauseet

text: Ryhmäteoriassa Sylowin lauseet ovat osittainen käänteistulos Lagrangen lauseelle. Ne takaavat, että äärellinen ryhmä formula_1 sisältää tiettyjä p-ryhmiä ja kuvailevat niiden ominaisuuksia. Lauseet on nimetty kehittäjänsä, norjalaisen matemaatikon Ludwig Sylowin mukaan.


title: Sylowin lauseet

text: Sylowin lauseilla on lukuisia sovelluksia äärellisten ryhmien teoriassa, esimerkiksi tarkasteltaessa ryhmän ratkeavuutta tai yksinkertaisuutta. Hallin lauseet yleistävät Sylowin lauseita ratkeaville ryhmille.


title: Sylowin lauseet

text: Olkoon seuraavassa formula_1 äärellinen ryhmä, jonka kertaluku on formula_3 missä formula_4 on alkuluku, formula_5 ja formula_4 ei jaa lukua formula_7


title: Sylowin lauseet

text: Lause 1. Ryhmällä formula_1 on kertalukua formula_9 missä formula_10 oleva aliryhmä.


title: Sylowin lauseet

text: Ryhmän formula_1 Sylowin "p"-aliryhmäksi kutsutaan kertalukua formula_12 olevia aliryhmiä. Ensimmäinen Sylowin lause takaa siis näiden aliryhmien olemassaolon.


title: Sylowin lauseet

text: Lause 2. Jos formula_13 on kertalukua formula_9 missä formula_10 oleva aliryhmä, niin on olemassa sellainen ryhmän formula_1 Sylowin "p"-aliryhmä formula_17 ja sellainen alkio formula_18 että formula_19 Erityisesti ryhmän formula_1 Sylowin "p"-aliryhmät muodostavat konjugointiluokan.


title: Sylowin lauseet

text: Lisäksi toinen Sylowin lause takaa, että Sylowin "p"-aliryhmät ovat maksimaalisia "p"-aliryhmiä.


title: Sylowin lauseet

text: Lause 3. Jos formula_21 on ryhmän formula_1 Sylowin "p"-aliryhmien lukumäärä, niin


title: Sylowin lauseet

text: Sylowin ensimmäinen lause sisältää erikoistapauksenaan Cauchyn lauseen, jonka mukaan jos alkuluku formula_4 jakaa äärellisen ryhmän kertaluvun, niin tällä ryhmällä on kertalukua formula_4 oleva aliryhmä.


title: Sylowin lauseet

text: Koska funktio formula_31 on ryhmäisomorfia kaikilla formula_32, niin toisen lauseen suorana seurauksena ryhmän formula_1 Sylowin "p"-aliryhmät ovat keskenään isomorfisia. Lisäksi äärellisellä ryhmällä on täsmälleen yksi Sylowin "p"-aliryhmä jos ja vain jos ryhmällä on normaali Sylowin "p"-aliryhmä.


title: Sylowin lauseet

text: Sylowin kolmatta lausetta voidaan käyttää monenlaisissa äärellisten ryhmien rakennetta tutkivissa tarkasteluissa, kunhan tiedetään jotain ryhmän kertaluvusta.


title: Sylowin lauseet

text: Olkoon formula_1 äärellinen ryhmä, jonka kertaluku on kahden erisuuren alkuluvun formula_4 ja formula_36 tulo. Tällöin ryhmä formula_1 ei ole yksinkertainen.


title: Sylowin lauseet

text: Voidaan olettaa, että formula_38. Olkoon formula_21 on ryhmän formula_1 Sylowin "p"-aliryhmien lukumäärä. Kolmannen Sylowin lauseen nojalla luku formula_21 jakaa alkuluvun formula_42 Jos formula_43 niin edelleen formula_44 eli alkuluku formula_4 jakaa tasan luvun formula_46 Tämä on ristiriita oletuksen formula_38 kanssa, joten täytää päteä formula_48 Täten ryhmän formula_1 ainoa Sylowin "p"-aliryhmä on normaali. Täten ryhmä formula_1 ei ole yksinkertainen.


title: Lavajärven motti

text: Lavajärven motti oli talvisodan aikana joulukuun lopulla 1939 syntynyt motti. Se sijaitsi Lavajärven kylän ympäristössä ja sen muodostuminen alkoi Jalkaväkirykmentti 36:n I pataljoonan (I/JR 36) edettyä Ala-Lavajärven ja Saarijärven välisen kannaksen kautta Uomaa-Lemetti väliselle tielle 28. joulukuuta 1939. Kyseinen hyökkäys liittyi IV armeijakunnan vastahyökkäykseen, jonka tavoitteena oli Suomen alueelle tunkeutuneiden Neuvostoliiton LVI armeijakunnan joukkojen tuhoaminen.


title: Lavajärven motti

text: Niin sanotun suuren vastahyökkäyksen katsotaan varsinaisesti alkaneen 6. tammikuuta 1940, mutta I/JR 36:n eteneminen mainittuun armeijakuntaan kuuluneen 18. divisioonan päähuoltotielle oli niin sanottu esinäytös, joka osaltaan mahdollisti hyökkäyksen onnistumisen.


title: Lavajärven motti

text: Alkujaan tämä motti sijaitsi 13. divisioonan alueella, mutta 12. tammikuuta 1940 tapahtuneen divisioonien välirajan siirron yhteydessä motti siirtyi 12. divisioonan alueelle, mikä osittain selittää 12. divisioonan joukkojen käytön alueella.


title: Lavajärven motti

text: IV armeijakunnan varsinaisen vastahyökkäyksen alkaessa Lavajärven kylästä pohjoiseen sijaitseviin metsiin oli sijoitettu Taisteluosasto Lohikäärme, jonka komentajana toimi eversti Pietari Autti.


title: Lavajärven motti

text: 6. tammikuuta 1940 alkaneen vastahyökkäyksen lähdettyä käyntiin kohti etelää jäivät vihollisen Jalkaväkirykmentti 97 eräät osat ilman tieyhteyttä omiin joukkoihinsa Lavajärven alueella. Alueelta oli kuitenkin periaatteessa jatkuvasti yhteys (metsien kautta) etelässä oleviin muihin neuvostojoukkoihin. Puna-armeijan yksiköiden heikon maastoliikkuvuuden ja talviolosuhteiden vuoksi alue oli kuitenkin lähes yksinomaan ilmateitse tapahtuvan huollon varassa.


title: Lavajärven motti

text: 10. tammikuuta 1940 todettiin Lavajärven kylään jääneen melko suuret määrät neuvostojoukkoja.


title: Lavajärven motti

text: Varsinaisesti motti alkoi muodostua 19. tammikuuta 1940 jälkeen kun Jalkaväkirykmentti 37:n II pataljoona (II/JR 37) siirtyi alueelle aluksi kylän pohjoisesta kiertäen.


title: Lavajärven motti

text: 20. tammikuuta 1940 II/JR 37 hyökkäsi Lavajärven kannaksilla olleiden vihollisen JR 97 joukkojen kimppuun, jotka taisteluiden seurauksena vetäytyivät Lavajärven kylään. Pataljoona aloitti samalla levittäytymisen kylän eteläpuoliseen maastoon.


title: Lavajärven motti

text: 29. tammikuuta - 3. helmikuuta 1940 puna-armeija teki laajamittaisen motin avustamisyrityksen hiihtojoukoilla, joiden torjuntaan II/JR 37 osallistui.


title: Lavajärven motti

text: 30. tammikuuta motissa arvioitiin olevan noin 650–700 miestä.


title: Lavajärven motti

text: 3. helmikuuta 1940 pääsivät viimeiset neuvostojoukot mottiin ilman tappioita.


title: Lavajärven motti

text: Motti alkoi olla valmis.


title: Lavajärven motti

text: Suomalaisjoukot eivät tehneet mottia vastaan yhtään hyökkäystä vaan motissa olevat joukot olivat itse poikkeuksellisen aktiivisia (muihin motteihin nähden) ja yrittivät useita kertoja murtautua pois motista omien joukkojensa yhteyteen. Motin eteläpuolisten avustusyritysten aikana motin joukot pyrkivät vain yksittäisin partioin omien joukkojensa yhteyteen. 7. helmikuuta 1940 motin joukot yrittivät ensimmäisen kerran murtautua ulos saarroksista. JR 37:n 4. komppania (4./JR 37) torjui kuitenkin tämän yrityksen.


title: Lavajärven motti

text: 8. helmikuuta 1940 motin joukot yrittivät uudelleen poismurtautumista, mutta jälleen 4./JR 37 torjui yrityksen.


title: Lavajärven motti

text: 14. helmikuuta 1940 illalla noin komppania vahvuinen osasto lähti motista etelään. II/JR 37 löi kuitenkin hajalle ulosmurtautumista yrittävät joukot noin kahden kilometrin päässä (etelään).


title: Lavajärven motti

text: 15. helmikuuta 1940 loputkin motissa olleet puna-armeijan joukot lähtivät pyrkimään kohti etelää parin panssarivaunun saattamina. Suomalaiset etenivät kylään ja totesivat sen tyhjäksi.


title: Lavajärven motti

text: Sotasaaliina motista saatiin mm.:


title: Strč prst skrz krk

text: Strč prst skrz krk (, ) on tšekin ja slovakin kielille yhteinen sanaleikki, joka tarkoittaa suomeksi käännettynä "työnnä sormi kurkun läpi". Sanaleikki on tunnettu siitä, ettei lauseessa ole yhtäkään vokaalia, ja se leikkimielisesti opetetaan kieltä opiskeleville.


title: Strč prst skrz krk

text: Tšekin ja slovakin kielessä on muitakin vastaavia vokaalittomia lauseita, kuten "prd krt skrz drn, zprv zhlt hrst zrn", "kontiainen pakeni ruohon halki syötyään kourallisen jyviä".


title: Guatemalan departementit

text: Guatemala on jaettu 22 departementtiin (), jotka on jaettu 332 kuntaan ().


title: Guatemalan departementit

text: Departementit ovat:


title: Guatemalan departementit

text: Guatemala on aiemmin väittänyt että koko Belizen valtio tai osa siitä on Guatemalan departementti ja tämä väite on joskus näkynyt myös alueen kartoissa. Guatemala tunnusti Belizen muodollisesti 1992, mutta vuonna 2006 jäljellä olevat rajakiistat kahden valtion välillä ovat toistaiseksi selvittämättömiä.


title: Eckes-Granini Finland

text: Eckes-Granini Finland Oy Ab (vuoteen 2009 Oy Marli Ab) on suomalainen juomateollisuusyritys, jonka omistaa saksalainen Eckes-Granini GmbH. Yhtiön liikevaihto on noin 58 miljoonaa euroa, ja yhtiöllä on noin 120 työntekijää, kesäaikana lähes 200. Yhtiön pääkonttori ja tehdas sijaitsevat Turussa. Yhtiö valmistaa ja myy yli 150 tuotetta. Tunnetuimpia tuotemerkkejä ovat "Marli", "Trip", "Tropic", "Mehukatti" ja "Rybb & Deckers".


title: Eckes-Granini Finland

text: Marlin historia alkaa Anders Nordforsin vuonna 1867 Turkuun perustamasta viini- ja likööritehtaasta. Viinien ja liköörien valmistus keskeytyi vuonna 1919 voimaantulleen kieltolain ajaksi, jolloin tehdas alkoi valmistaa mehuja ja muita alkoholittomia juomia. Vuonna 1954 Huhtamäki-Yhtymä Oy osti Nordforsin tehtaan ja yhdisti sen aiemmin hankkimaansa Marjaviini- ja Likööritehdas Marliin (entiseltä nimeltään O/Y Marvi A/B).


title: Eckes-Granini Finland

text: Vuonna 1992 Huhtamäki myi Marlin Oy Rettig Ab:lle ja sai vastikkeena Rettigiltä sen omistamat Merijalin ja Sereksen makeistehtaat. Nämä tehtaat Rettig oli ostanut 1970-luvulla.


title: Eckes-Granini Finland

text: Vuonna 1999 lappeenrantalainen Chymos Juomat Oy yhdistettiin Marliin. Seuraavana vuonna Marli jaettiin kahdeksi yhtiöksi: mehuja valmistavaksi Oy Marli Ab:ksi ja alkoholiliiketoimintaa harjoittavaksi yhtiöksi.


title: Eckes-Granini Finland

text: Rettig myi Marlin Eckes-Graninille vuonna 2001 ja alkoholiliiketoiminnan ruotsalaiselle V&S Vin & Sprit AB:lle lopullisesti vuonna 2002. Jälkimmäistä toimintaa jatkaa Suomessa Pernod Ricard Finland Oy.


title: Sirkus (elokuva)

text: Sirkus () on vuonna 1928 valmistunut Charles Chaplinin ohjaama yhdysvaltalainen mykkäelokuva, jonka Chaplin myös tuotti. Elokuva menestyi hyvin: se tuotti yli 3 800 000 Yhdysvaltain dollaria, ja siitä tuli elokuvahistorian seitsemänneksi tuottoisin mykkäelokuva. Chaplin sai elokuvasta myös erikois-Oscarin ensimmäisessä Academy Awards -gaalassa.


title: Sirkus (elokuva)

text: Elokuvan tuottaminen oli Chaplinille vaikeaa aikaa, ja erilaisten keskeytysten takia sen tekemiseen meni kaksi vuotta. Valmista elokuvamateriaalia tuhoutui, ja studiolla riehuneessa tulipalossa tuhoutui lavasteet, mutta vaikeimmaksi ongelmaksi muodostui hänen skandaalin aiheuttanut avieronsa Lita Greystä. Myöhemmin Chaplin ei juuri koskaan maininnut "Sirkusta" haluten ilmeisesti unohtaa kuvausten aikaiset monet ikävät kokemukset. Kenties juuri tästä syystä "Sirkus" on valmistumisaikansa menestyksestä huolimatta jäänyt vähemmälle huomiolle kuin sitä edeltänyt "Kultakuume" (1925) tai sitä seurannut "Kaupungin valot" (1930).


title: Sirkus (elokuva)

text: Chaplin teki vuonna 1968 elokuvasta uuden version, jonka hän varusti säveltämällään uudella musiikilla. Hän lauloi myös elokuvan alun kappaleen ”Swing, Little Girl”.


title: Sirkus (elokuva)

text: Elokuvan tapahtumat keskittyvät kiertävään sirkukseen. Sirkus kärsii vähäisistä kävijämääristä, kunnes eräänä päivänä poliisia pakeneva kulkuri juoksee keskelle esitystä pilaten sen, mutta saaden yleisön innostumaan. Sirkuksen tirehtööri tarjoaakin kulkurille töitä klovnina, mutta huomattuaan, että tämä on hauska vain, kun ei yritä olla hauska, pitääkin tämän lavasteista huolehtivana avustajana. Kulkuri ei tiedä olevansa sirkuksen uusi vetonaula.


title: Sirkus (elokuva)

text: Pian kulkuri rakastuu tirehtöörin tytärpuoleen, joka myös esiintyy sirkuksessa. Tyttö kuitenkin rakastaa komeaa nuorallatanssija Rexiä, jonka kanssa mustasukkainen kulkuri alkaa kilpailla. Samoihin aikoihin hänelle myös selviää, kuinka tirehtööri käyttää häntä hyväkseen, ja hän vaatii itselleen paikan oikeana klovnina. Samalla hän kuitenkin menettää tahattoman hauskuutensa. Elokuvan huipentumassa kulkuri joutuu esiintymään nuorallatanssijana Rexin sijasta. Kaoottisen esiintymisensä jälkeen hän käy tirehtöörin kimppuun nähdessään tämän jälleen pahoinpitelevän tyttöä, minkä seurauksena hänet erotetaan. Tyttö karkaa sirkuksesta seuratakseen kulkuria, mutta tämä kieltäytyy ottamasta tyttöä mukaansa. Sen sijaan hän auttaa tytön naimisiin Rexin kanssa ja pelastaa hänet siten myös tirehtöörin vallasta. Chaplinin kulkuri-elokuville poikkeuksellisesti elokuvan loppu on melankolinen: sirkus lähtee tyttö mukanaan, ja kulkuri jää istumaan autioituneelle kentälle.


title: Sirkus (elokuva)

text: "Kultakuumeen" jälkeen Chaplin pyöritteli ideoita muun muassa Napoleon-elokuvan tekemisestä sekä Robert Louis Stevensonin novellikokoelman "Itsemurhaklubi" (1878) dramatisoinnista elokuvaksi, mutta hylkäsi ideat jonkin ajan päästä ja alkoi kehitellä "Sirkusta". Chaplinin luottonäyttelijän Henry Bergmanin mukaan Chaplinilla oli aluksi ajatus vain elokuvan painajaismaisesta nuorallakävelykohtauksesta, jonka ympärille hän alkoi muodostaa tarinaa. Elokuvan nimeksi oli aluksi kaksi eri vaihtoehtoa: "Sirkus" ja "The Traveller".


title: Sirkus (elokuva)

text: Elokuvan tuotanto alkoi 2. marraskuuta 1925 Hollywoodissa Chaplinin studiolla, missä suurin osa elokuvasta kuvattiin. Ensimmäiset kaksi kuukautta kuluivat sirkusteltan rakentamisessa, kohtausten ja tarinan ideoinnissa sekä Chaplinin harjoitellessa nuorallakävelyä. Hän ilmeisesti suunnitteli aluksi naispääosaan "Kultakuumeen" Georgia Halea, mutta päätyi vaimonsa Lita Greyn suosituksesta kiinnittämään rooliin tämän lapsuudenystävän Merna Kennedyn. Muihin päärooleihin Chaplin valitsi Henry Bergmanin lisäksi uuden avustajansa Harry Crockerin sekä Allan Garcian, joka tuli näyttelemään myös "Kaupungin valoissa" ja "Nykyajassa" (1936).


title: Sirkus (elokuva)

text: Tuotannon ensimmäinen vastoinkäyminen sattui 6. joulukuuta, kun Los Angelesissa riehunut myrsky vaurioitti pahoin juuri valmistunutta sirkustelttaa. Elokuvan kuvaukset alkoivat 11. tammikuuta 1926, ja tammikuun ajan Chaplin keskittyi nuorallakävelykohtaukseen. Tämä oli poikkeus hänen aikaisemmista työtavoistaan, sillä yleensä hän kuvasi elokuvansa kronologisesti. Helmikuun alussa kuitenkin huomattiin, että kuvattu filmimateriaali oli naarmuuntunut kehityslaboratoriossa, ja siksi kuvaukset oli aloitettava alusta. Kaiken kaikkiaan Chaplin kuvasi nuorallakävelykohtausta noin 700 ottoa.


title: Sirkus (elokuva)

text: Tämän jälkeen kuvaukset jatkuivat ongelmitta syyskuuhun asti, ja sinä aikana saatiin kuvatuksi myös elokuvan alun huvipuistokohtaus studion ulkopuolella Venice Beachilla. 28. syyskuuta studiolla syttyi tulipalo, joka tuhosi suurimman osan lavasteista ja vahingoitti laitteistoa. Kuvaukset saatiin kuitenkin pian jatkumaan, ja "Sirkus" oli kuvattu lähes kokonaan marraskuun loppuun mennessä. Tuolloin kuitenkin Chaplinin vaimo Lita Grey muutti pois Chaplinin kodista. Aavistellen vaikeaa avioeroa Chaplin keskeytti työt studiolla ja lomautti suurimman osan työntekijöistä ja näyttelijöistä. Itse hän lähti New Yorkiin kuvattu filmimateriaali mukanaan, sillä hän uskoi Greyn lakimiesten yrittävän saada elokuvan haltuunsa. Grey haki virallisesti avioeroa 10. tammikuuta 1927 ja julkaisi kohua aiheuttaneen avioerokanteen. Erosta syntyi skandaali, ja se vaaransi väliaikaisesti Chaplinin uran. Samaan aikaan Yhdysvaltain veroviranomaiset vaativat häneltä yli miljoonaa dollaria maksamattomia veroja.


title: Sirkus (elokuva)

text: Chaplin pääsi palamaan elokuvantekoon 3. syyskuuta 1927. Vastoinkäymiset eivät kuitenkaan olleet vielä ohi. Nuorallakävelykohtauksen loppuun tarvittava kauppa oli löydetty Los Angelesin esikaupungista Sawtellesta, mutta kuvausten ollessa keskeytettynä sen tilalle oli rakennettu hotelli, ja kauppa päädyttiin rakentamaan studiolle. Kuten yleensä, Chaplin kuvasi elokuvan loppukohtauksen myös viimeisenä. Lokakuun alussa paikallisen collegen opiskelijat varastivat kohtaukseen tarvittavan sirkusvaunun, jonka he aikoivat polttaa. Vaunu saatiin kuitenkin lyhyen keskeytyksen jälkeen takaisin, ja "Sirkuksen" kuvaukset saatiin lopulta valmiiksi lokakuussa 1927.


title: Sirkus (elokuva)

text: Elokuvan leikkaaminen vei Chaplinilta vain noin kaksi viikkoa, sillä suurin osa elokuvasta oli leikattu jo kuvausvaiheessa. Elokuva koe-esitettiin ensimmäisen kerran 28. lokakuuta 1927 Alexandra-elokuvateatterissa Glendalessa. Muutamien korjausten ja uudelleenkuvausten jälkeen elokuva koe-esitettiin toisen kerran Bard & West Adams -elokuvateatterissa Los Angelesissa, ja saatuaan elokuvalleen hyvän vastaanoton Chaplin totesi sen olevan valmis ensi-iltaan.


title: Sirkus (elokuva)

text: Chaplin tuotti elokuvansa täysin itsenäisesti, ja hänen studionsa huolehti myös elokuvan markkinoinnista. Ensi-iltoja varten Chaplin tilasi elokuvalle varta vasten sävelletyn musiikin säveltäjä Arthur Kaylta.


title: Sirkus (elokuva)

text: "Sirkuksen" maailmanensi-ilta oli 6. tammikuuta 1928 Strand-elokuvateatterissa New Yorkissa, ja sitä seurasi spektaakkelimainen Los Angelesin ensi-ilta Chaplinin ystävän Sid Graumanin Grauman's Chinese Theatressa 27. tammikuuta. Ensi-illassa esiintyi erilaisia sirkustaiteilijoita ja -eläimiä.


title: Sirkus (elokuva)

text: "Sirkus" sai kriitikoilta erittäin hyvät arviot ja tuotti 3 800 000 Yhdysvaltain dollaria. Se oli taloudellisesti menestyneimpiä mykkäelokuvia ja lähes "Kultakuumeen" veroinen menestys. Samana vuonna järjestetyssä ensimmäisessa Academy Awards -gaalassa Chaplin oli ehdolla parhaan näyttelijän, komediaohjaajan, käsikirjoittajan (vaikkei Chaplin vielä tuohon aikaan käyttänyt elokuvanteossa käsikirjoituksia) ja tuottajan sarjoissa. Yhdysvaltain elokuva-akatemia kuitenkin päätti ottaa Chaplinin pois kilpailusta ja myöntää hänelle erikoispalkinnon "Sirkuksen" ohjaamisesta, käsikirjoittamisesta ja tuottamisesta sekä siinä näyttelemisestä.


title: Sirkus (elokuva)

text: Chaplin teki "Sirkuksesta" uuden version, jonka ensi-ilta oli vuonna 1968. Uutta versiota varten hän oli yhdessä Eric Jamesin kanssa säveltänyt elokuvalle musiikin, ja hän lauloi elokuvan alkuun sijoitetun kappaleen "Swing, Little Girl".


title: Flin Flon

text: Flin Flon on kaupunki Manitoban ja Saskatchewanin provinssien rajalla Kanadassa. Vuoden 2011 väestönlaskennan mukaan kaupungissa asui 5 592 asukasta.


title: Flin Flon

text: Kaupunki on perustanut 1927 alueelta kuparia ja sinkkiä kaivanut kaivosyhtiö Hudson Bay Mining and Smelting. Canadian National Railway rakensi kaupunkiin rautatielinjan vuonna 1928, ja kaivosyhtiö rakensi kaupunkiin kaivoksen lisäksi sulattamon ja 101 megawatin vesivoimalaitoksen Island Fallsiin Saskatchewanin puolelle.


title: Flin Flon

text: Kaupungin asukasluku kasvoi huomattavasti suuren laman aikana 1930-luvulla, kun laman lannistamat maanviljelijät hylkäsivät ammattinsa ja ryhtyivät kaivostyöläisiksi. Yhdyskuntarakenne organisoitiin vuonna 1933, ja Flin Flonista tuli kaupunki vuonna 1970.


title: Flin Flon

text: Flin Flon on edelleen kaivostoiminnan keskus, ja kaupunkiin on perustettu useita uusia kaivoksia. Kaupungin matkailuvaltteina ovat alueen runsaslukuiset järvet, ja siitä on tullut suosittu matkakohde.


title: Flin Flon

text: Albertan ja Saskatchewanin rajalla sijaitsevan Lloydminsterin kaupungin tavoin Flin Flon sijaitsee kahden provinssin rajalla. Suurin osa Flin Flonin kaupungista sijaitsee kuitenkin Manitoban puolella. Vuoden 2011 väestönlaskennan mukaan Manitoban puoleisessa osassa asui 5 363 asukasta, ja loput 229 asuivat Saskatchewanin puolella.


title: Flin Flon

text: Sinkintuotanto ja -jalostus tuottaa tavallisesti suuria rikkidioksidipäästöjä. Hudson Bay Mining and Smelting käyttää jalostustoiminnassaan tekniikkaa, joka poistaa suurimman osan päästöistä.


title: Flin Flon

text: Flin Flonissa on syntynyt jääkiekkolegenda Bobby Clarke. Kaupungissa toimii jääkiekkojoukkue Flin Flon Bombers.


title: Flin Flon

text: Kaupungin nimi on peräisin J. E. Preston Muddockin kirjoittaman romaanin "The Sunless City" päähenkilöstä Josiah Flintabbatey Flonatinilta. Etsiessään malmiesiintymiä Tom Creighton löysi paperikantisen kirjan erämaasta. Tarinan sankari Flonatin ohjasi sukellusveneen pohjattoman järven halki, ja kulkiessaan kullan reunustamasta aukosta hän löysi maanalaisen maailman.


title: Flin Flon

text: Kun Creighton löysi kannattavan kuparisuonen, hän antoi kaivokselle nimeksi päähenkilön nimestä lyhennetyn muodon "Flin Flon's Mine". Kaivoksen ympärille kasvanut kaupunki otti nimen yleiseen käyttöön. Flin Flon on Kaliforniassa sijaitsevan Tarzanan ohella toinen kuvitteellisen hahmon mukaan nimetty paikkakunta.


title: Flin Flon

text: Josiah Flintabbatey Flonatin on tunnustettu paikallisesti niin merkittäväksi hahmoksi, että sikäläinen kauppahuone lyötätti arvoltaan kolmen Kanadan dollarin kolikoita, jotka kelpasivat maksuvälineiksi kaupungin alueella vuoden ajan. Kaupungissa sijaitsevan Flonatinin patsaan on suunnitellut sarjakuvapiirtäjä Al Capp.


title: Flin Flon

text: Flin Flon nousi kansainvälisiin otsikoihin vuonna 2000, kun Kanadan hallitus myönsi viiden vuoden sopimuksen saskatoonilaiselle Prairie Plant Systems -yhtiölle lääkekannabiksen tuotantoon. Yhtiö käytti hyväkseen hylättyä maanalaista kupari-sinkkikaivosta ja tuotti vuosittain 400 kilogrammaa lääkemarihuanaa. Turvallisuussyistä tuotantotilat sijaitsivat maan alla 365 metrin syvyydessä.


title: Kari Kasanen

text: Kari Kasanen (s. 27. elokuuta 1955 Helsinki) on konsultoinnin ja valmennuksen asiantuntija, sarjayrittäjä ja useiden yritysten perustaja.


title: Kari Kasanen

text: Kasasen liiketoiminta on alkanut vuonna 1975 korkeakouluun pyrkivien kurssien järjestämisellä. KK Valmennuskeskus Oy on sittemmin kasvanut Suomen suurimmaksi korkeakoulujen pääsykokeisiin ja ylioppilaskirjoituksiin valmistautuvien opiskelijoiden koulutusyhtiöksi sekä yhdeksi Suomen suurimmista työvoima- ja kotouttamiskouluttajista. Vuonna 1978 koulutusliiketoiminta laajeni yritysten henkilöstön kielikoulutukseen. Tästä esimerkkinä Valion ja OMP Rakennusyhtymän toteuttama suuri meijeriprojekti Libyaan Afrikkaan, jossa Kasasen ostama ILI Internetional Laboratoty Institute Oy valmensi 26 nuorta paikallista miestä puhumaan suomea ennen vuoden kestävää meijeriharjoittelua.


title: Kari Kasanen

text: Vuosina 1982-88 Kasanen asui Sveitsissä ja johti omistamaansa BTC BrainTrain AG:ta, joka valmisti ja markkinoi tiedonhallintaan sekä tehokkaaseen lukemiseen liittyviä koulutuskonsepteja ja Euroopassa. Muutettuaan takaisin Suomeen vuonna 1988 Kasanen osti useita tunnettuja koulutusalan yrityksiä ja yhdisti ne Kasanen Koulutusyhtiöt Oy:ksi. Ostettuja yrityksiä olivat muun muassa Amer-Instituutti, Linguaphone, Scheidegger Opisto, Tulosvalmennus, Toimihenkilövalmennus sekä TietoEnatorin koulutustoiminnot. Lisäksi Kasasen yhtiöillä oli osakkuuksia tietotekniikka kouluttaja Tieturi Oy ja kielikouluttaja AAC Global Oy yhtiöissä. Yhtiön palveluksessa oli vuonna 1997 80 henkeä, ja Kasanen Koulutusyhtiöt valittiin useana vuotena maan laadukkaimmaksi kouluttajaksi (Corporate Image ja Taloustutkimus). Kasanen Koulutusyhtiöt ja Valmennuskeskus valmensivat yli miljoona suomalaista tietotekniikka, kielikoulutus, henkilöstön kehittäminen, muutosvalmennus ja henklökohtaisten taitojen alueella. Yhtiön koulutuskeskus sijaitsi Lauttasaaressa Heikkiläntiellä.


title: Kari Kasanen

text: Vuonna 1997 pohjoismainen IT-palveluyhtiö WM-data ( nykyisin CGI ) osti Kasanen Koulutusyhtiöt, minkä jälkeen Kasanen oli kolme vuotta yksi WM-data-konsernin toimialueen toimitusjohtajista. Yhdessä lapsuudenystävänsä, johdon konsultti Jouko Hannuksen ja kolmen muun partnerin kanssa Kasanen osti WM-datan liikkeenjohdon konsultoinnin ja perusti Talent Partners Oy:n.


title: Kari Kasanen

text: Talent Partners kasvoi kahdessa vuodessa 80 asiantuntijan konsultointiyhtiöksi. Kesäkuussa 2012 yhtiö ilmoitti yhdistyvänsä Vectia Oy:n kanssa Suomen suurimmaksi liikkeenjohdon konsultti- ja valmennusyritykseksi, jonka hallituksen puheenjohtajana Kasanen toimi 2012-2015. Yhdessä konsultointiyhtiöidensä kanssa Kasanen on toteuttanut useita merkittäviä muutos- ja strategiaprojekteja 2000-luvulla. Näitä ovat olleet muun muassa Työ- ja elinkeinoministeriön perustaminen, Helsingin joukkoliikenteen uudistaminen, useiden sairaanhoitopiirien strategia- ja rakenneprojektit, Työ- ja hyvinvoinnin laitoksen perustaminen, puolustusministeriön rakenneuudistus sekä Kansaneläkelaitoksen palvelu- ja rakenneuudistus. Yritysjohdon konsulttina laajoja projekteja ovat olleet A-katsastuksen muutosprosessi, Nokian koulutuskeskuksen uusi toimintamalli, S-ryhmän strategiaprosessi, Microsoftin johtoryhmän kehittäminen ja uudistamishankkeet, Osuuspankkiryhmän visio- ja arvoprosessi sekä yli 150 muuta kehittämisprojektia. Marraskuussa 2015 Kasanen myi osakkeensa ja omistuksensa Talent Vectia Oy:stä.


title: Kari Kasanen

text: KK Valmennuskeskus Oy aloitti vuonna 2014 Ely-keskusten, TE-palveluiden ja kuntien kanssa työvoima-, kuntoutus- ja kotouttamiskoulutustoiminnan. Valmennuskeskus Public nimellä toimiva julkisen sektorin työvoima- ja kotouttamiskoulutus toiminta on kasvanut yhdeksi Suomen suurimmista toimialan yrityksista 10 paikkakunnalla. Valmennuskeskus Public työllistää 120 vakituista työntekijää. Public koulutustoiminta ja työvoimapalvelu on kehittänyt useita uusia ratkaisuja työllistämisen ja syrjäytymisen koulutukseen ja neuvontaan mm. AI-tekoäly ja internet-ratkaisujen alueella. Valmennuskeskus Public liiketoiminnan johtajana toimii Kari Kasasen poika KTM Antti Kasanen.


title: Kari Kasanen

text: Valmennuskeskus-konserniin kuuluu lisäksi Cognimed Oy puheteriapia asiantuntija- ja palveluyhtiö. Cognimed on Suomen toiseksi suurin puheteriapia-alan yritys, jolla on toimipisteet Helsingissä, Turussa ja Tampereella. Yhtiön palveluksessa on 30 puheterapeuttia. Yhtiön toimitusjohtaja ja osakas on Petri Kaisamatti.


title: Kari Kasanen

text: Vuonna 2018 Kari perusti School Day Helsinki Oy:n. , School Day on maailman johtavia opetusteknologia yrityksia hyvinvoinnin ( wellbeing ), kouluanalytiikan sekä AI-opetusteknologian alueella. Yhtiön osakkaita ovat Lifeline Ventures Oy, Sontek Oy, Atte Kekkonen, Mikael Fagerholm ja Valmennuskeskus. Yhtiön suurin osakas ja toimitusjohtaja on valtiotieteen maisteri, konsultti Mika Kasanen. School Day on valittu maailman koulutusinnovaatioiden finalistiksi GESS Dubai oeptuslan tapahtumassa 2019.


title: Kari Kasanen

text: Kasasen yritysryhmään kuuluu lisäksi Reunamo Education Research Oy, ReunamoEdu, Suomen varhaiskasvatuksen tunnetuin asiantuntija yritys. Yhtiön Kehittävä palaute ( Progressive Feedback ) menetelmä on käytössä 40% Suomen päiväkoteja sekä kuudessa maassa Suomen ohella. ReunamoEdu tekee tutkimus- ja kehitystyötä johtavien kasvatustieteen yliopistojen kanssa Kiinassa, Taiwanissa, HongKongissa, Koreassa ja Turkissa.


title: Kari Kasanen

text: KK Valmennuskeskus Oy omistaa myös Viope Education Oy verkko-oppimiseen ja ohjelmointikoulutukseen erikoistuneen koulutusyhtiön enemmistön sekä 5% osuuden xEdu Oy oeptus- ja koulutusalan kiihdyttämöstä.


title: Kari Kasanen

text: Vuodesta 1997 lähtien Kari Kasanen ja hänen vaimonsa Maiju Kasanen ovat omistaneet Calliolan seminaarikeskuksen Tammisaaressa Raaseporin kaupungissa. Vanhaan saaristolaistilaan, oopperalaulaja Timo Mustakallion lomakeskukseen on saneerattu johdon ja yritysten ryhmien koulutus- ja kokouskeskus. Tila käsittää 11 hentaaria, 16 rakennusta ja viisi erilaista koulutustilaa. Calliola toimii 11 hengen voimin ympäri vuoden ja Calliolassa vierailee yli 4000 suomalaista ja kansainvälistä kokousvierasta vuosittain.


title: Kari Kasanen

text: Calliolan ohella Kasanen on toiminut Suomen suurimman yksityisen ravintolayhtiön Royal Ravintolat Oy:n hallituksen jäsenenä sekä vaikuttaa edelleen Boardman Oy:n partnerina. Kasanen on Ensto Oy hallituksen jäsen sekä LJT Liikkeenjohdon tutkimusryhmän puheenjohtaja.


title: Kari Kasanen

text: Kari Kasanen syntynyt vuonna 1955. Hän kirjoitti ylippilaaksi vuonna 1974 Tapiolan lukiosta ja valmistui vuonna 1981 Helsingin teknillisen korkeakoulun tuotantotalouden laitokselta. Kasanen on käynyt reserviupseerikoulun ja on sotilasarvoltaan aliluutnantti. Opintojaan hän jatkoi Helsingin yliopiston oikeustieteellisessä tiedekunnassa 1970-luvulla.


title: Kari Kasanen

text: Kari ja Maiju Kasasen perheessä on kaksi lasta – Kasper ja Jesper. Lisäksi Kasasella on kaksi lasta aikaisemmasta avioliitosta, Mika ja Antti. Kari Kasanen on voittanut Suomen mestaruuden ja useita kansainvälisiä palkintoja purjehduksessa sekä harrastaa aktiivisesti golfia, yogaa, musiikkia ja hiihtoa.


title: Jan Benda

text: Jan Benda (s. 28. huhtikuuta 1972 Reet, Belgia) on Belgiassa syntynyt saksalainen jääkiekkoilija. Hänen vanhempansa ovat tšekkejä. Seurajoukkueissaan Benda on pelannut pääsääntöisesti keskushyökkääjänä, mutta maajoukkuetehtävissä puolustajan paikalla.


title: Jan Benda

text: Benda pelasi 1980-luvun lopulla Düsseldorfer EG:n junioreissa, kunnes hän lähti kaudeksi 1989–1990 Kanadan OHL-junioriliigaan. OHL:ssa Benda kuului Oshawa Generalsin organisaation kolmen kauden ajan, tosin ensimmäisellä kaudella hän ei päässyt pelaamaan kuin yhdessä ottelussa. Viimeisellä kaudellaan OHL:ssa Benda sai 61 pelaamassaan ottelussa 35 pistettä.


title: Jan Benda

text: Kanadasta palattuaan Benda sai sopimuksen 1.Bundesliigassa pelanneen EHC Freiburgin joukkueeseen, jossa hän pelasi kauden 1992–1993. Kauden päätteeksi Bendalle ojennettiin Alois Schloder Trophy parhaana tulokashyökkääjänä. Seuraavalle kaudelle joukkue vaihtui Baijeriin Hedos Münchenin joukkueeseen. Kaudelle 2011–2012 Benda palasi Tšekin liigasta Saksan pääsarjaan Nürnbergin joukkueeseen, josta lainattiin 17 ottelun jälkeen EHC Münchenin joukkueeseen. Tähän päättyi Benda ura pääsarjatasolla. Seuraavan kauden hän pelasi 2. Bundesligassa pelaavan Dresdner Eislöwenin riveissä ja kauden 2013-2014 Oberligassa, Saksan 3. tasolla.


title: Jan Benda

text:
Ensimmäinen yritys Pohjois-Amerikan ammattilaissarjoihin oli edessä kaudella 1994–1995. Benda aloitti kauden AHL:n Binghamton Rangersin joukkueessa, mutta jo neljän pelatun ottelun jälkeen oli edessä komennus porrasta alemmaksi ECHL-liigaan. ECHL:n Richmondissa Benda tahkosi miltei piste per peli tahtia. Kauden saldoksi merkittiin 21 maalia ja 39 maalisyöttöä 62 ottelussa. Seuraavalle kaudelle tie toi takaisin Eurooppaan.
Toiseen yritykseen vallata paikka NHL:ssä Benda lähti syksyllä 1997 solmittuaan vapaana agenttina sopimuksen Washington Capitals NHL-seuran kanssa. NHL:ssa tilille kertyi yhdeksän ottelua, joissa syntyi kolme maaliin johtanutta syöttöä, mutta muutoin kausi kului AHL-farmijoukkue Portland Piratesin riveissä. AHL:ssa peli sujui varsin mallikkaasti miltei piste per peli tahdissa. Myöskään tämä toinen ja viimeiseksi jäänyt yritys Pohjois-Amerikassa ei kestänyt yhtä kautta pidempään.